‘Nuking’ Teknik Penipuan Terbaru Di Dalam Arena Overwatch Korea!

Berjaga-jaga, teknik penipuan ini sedang menular di Overwatch versi PC. Tiada perkhabaran mengenai versi konsol lagi.

Overwatch adalah sebuah game yang memerlukan kemahiran, perancangan dan kerjasama sesama ahli kumpulan. Bagi kebanyakan gamers, ini bukanlah masalah. Tetapi bagi gamers yang n00b ataupun malas, mereka akan memilih untuk bermain menggunakan cheats dan hacks.
Selama ini Blizzard menangani isu cheating dan hacking dengan banhammer yang cukup padu, tetapi nampaknya ada teknik penipuan terbaru – ‘nuking’. Terkenal di server Overwatch Korea, teknik ini menjadikan mangsa tidak dapat bermain langsung!
‘Nuking’ dilancarkan dengan menghantar bilangan packet yang BANYAK kepada IP address pihak lawan, memaksa game mereka lag, menendang player daripada map ataupun daripada game terus, malahan membuat aiming sukar dan mengecewakan! Ianya sepert sebuah serangan DDoS (Distributed Denial of Service) yang tidak dapat dikesan!
Video di bawah mengumpulkan contoh-contoh nuking, dan ianya di dalam bahasa Korea.

Jadi, apa jalan penyelesaian? Setakat ini tiada lagi kerana Blizzard masih belum mengesan penipuan ini. Sekiranya korang menjadi mangsa nuking, laporkan nama gamer tersebut secepat mungkin sebelum korang dikeluarkan daripada game. Jika tidak, catatkan nama mereka dan bukalah tiket laporan di Blizzard.


Dapatkan Patch Pasukan Nasional Malaysia, Indonesia, Singapura Dan Pasukan Liga-M Lengkap Dalam PES 2017 PS4

Bagi anda yang sudah mengikuti JomGaming dengan lama, pasti anda tahu artikel-artikel kami tentang bagaimana untuk mendapatkan patch-patch terbaik dalam siri PES.

Kami pernah sediakan artikel tentang bagaimana untuk mendapatkan patch dalam PES 2016, patch Liga Malaysia untuk PES 2016, dan cara dapatkan patch untuk PES 2017. Semua ini untuk platform PS4. Tidak ketinggalan untuk platform PC, patch Liga Malaysia dalam PES 2016 turut kami laporkan.
Terkini, PESCILOXdesign telah melancarkan satu lagi versi patch PS4 PES 2017 yang cukup lengkap. Apa yang ada dalam versi terbaru ini? Ini dia:

Pasukan-pasukan kebangsaan Asia Tenggara, iaitu Malaysia, Indonesia, Singapura, Thailand, Vietnam, Filipina, Laos, Brunei, Timor Leste, Myanmar dan Kemboja – lengkap dengan logo, jersi dan stadium. Walau bagaimanapun, hanya pasukan Malaysia dan Myanmar mempunyai skuad pemain lengkap yang direka khas.
Semua pasukan Liga Super Malaysia 2017 dan beberapa pasukan Liga Perdana Malaysia 2017 – lengkap dengan logo, jersi, stadium, dan skuad pemain lengkap yang direka khas.

JomGaming telah menerima satu salinan lengkap yang disediakan oleh PESCILOXdesign. Setelah mencuba, kami merasakan ini adalah versi dan hasil kerja terbaik yang pernah mereka keluarkan, dengan rekaan yang sangat teliti. Sebelum ini, mereka hanya menampilkan logo, jersi, dan stadium sahaja, tetapi kali ini ia serba lengkap dengan skuad pemain yang dikemaskini.
Lebih mengagumkan tentang hasil usaha mereka ini adalah selain statistik dan data pemain-pemain tersebut yang mereka lakukan sendiri, mereka turut membina wajah pemain mengikut seiras yang mereka mampu seperti wajah sebenar para pemain itu.
Walaupun ia tidaklah secantik pemain-pemain sedia ada dalam PES 2017 yang dicipta oleh Konami, namun suntingan yang dilakukan boleh dikatakan memuaskan, lebih-lebih dengan gaya rambut dan jambang/janggut yang terdapat di pemain itu.
Walau bagaimanapun, terdapat juga beberapa details pemain itu yang tidak mengikut dunia sebenar, tetapi sesuatu yang boleh dimaafkan. Misalnya, Fadhli Shas yang berkaki kidal di dunia sebenar, tetapi berkaki kanan di dalam patch ini; dan Khairul Fahmi pula yang berkaki kanan di dunia sebenar, tetapi berkaki kidal di dalam patch ini.

Dengan segala hasil kerja yang dilakukan oleh pasukan PESCILOXdesign ini, bayaran yang dikenakan adalah sangat berpatutan, iaitu RM50. Anda boleh hubungi Facebook MSL Patch PESCILOXdesign untuk mendapatkan patch versi terbaru ini.
Sementara itu, anda boleh layan dulu video-video di bawah yang telah JomGaming rakamkan dengan patch versi ini, atau boleh lihat screenshots dalam album di page Facebook JomGaming.

Bagaimana Untuk Masukkan Patch Ini?
Ini adalah cara-cara untuk anda masukkan patch versi ini:
Langkah 1: Pastikan “Created Players” adalah kosong. Cara-caranya:
1. Buka PES 2017 (PS4)
2. Pergi tab EXTRAS
3. Pilih APPLY LIVE UPDATE, kemudian Save dan Overwrite data itu
4. Pilih semula tab EXTRAS > EDIT
5. Pilih Player > Edit Player
6. Pergi ke bawah sekali dan pilih Other > Created Players.
7. Sekiranya terdapat pemain dalam ini, anda perlu delete kesemuanya satu persatu
Langkah 2: Dapatkan patch versi ini daripada PESCILOXdesign.
Langkah 3: Masukkan patch tersebut ke dalam game.
1. Di menu utama, tekan tab EXTRAS > EDIT
2. Pilih Data Management
3. Pilih Import/Export
4. Import Team
5. Pilih semua senarai pasukan
6. Tekan Next
7. Tandakan “Apply Player and squad data” sahaja dan tekan OK
8. Tunggu sehingga siap
Langkah 4: Off-kan Live Update
Patch anda kini telah siap. Untuk memainkannya di Exhibition Match, pastikan anda off-kan Live Update. Caranya adalah menekan butang R3 semasa ingin memilih pasukan untuk digunakan.
Selamat mencuba dan jom gaming!


Saksikan Gameplay Bagi Hellblade: Senua’s Sacrifice Yang Sepanjang 10 Minit!

Dapat juga melihat bagaimana gameplay bagi game terbaru dari Ninja Theory ini.

Sebelum ini, pasti ramai yang tertanya-tanya bagaimana agaknya gameplay bagi keluaran terbaru Ninja Theory bertajuk Hellblade: Senua’s Sacrifice ini memandangkan tiada video-video sebelum ini benar-benar menunjukkan sebarang aksi gameplay.
Namun begitu, IGN telah mendapat kebenaran untuk merakam gameplay bagi Hellblade: Senua’s Sacrifice dan ianya sepanjang 10 minit.
Saksikan video gameplay Hellblade: Senua’s Sacrifice dibawah.

Bagi mereka yang masih belum tahu, Hellblade: Senua’s Sacrifice adalah sebuah game yang berdasarkan mitologi Celtic dan Norse dimana watak utama iaitu Senua, mengembara ke alam ghaib.
Hellblade: Senua’s Sacrifice bakal diterbitkan pada 8 Ogos untuk PC dan PS4.


Rockstar Sahkan Mereka Sedang Usahakan “Projek Baru” – Grand Theft Auto 6? Red Dead Redemption 2?

Apakah “projek baru” yang mereka sedang bangunkan? Pastinya, para gamers semua mahukan sekuel kepada Red Dead Redemption, ya tak?

Dengan melancarkan DLC Cunning Stunts pada bulan lalu, ia membuktikan bahawa Rockstar masih lagi aktif menyokong GTA Online. Namun, bukan itu sahaja yang menjadi fokus mereka buat masa ini.
Menurut laporan GameSpot, CEO syarikat Take-Two, Strauss Zelnick telah memberikan sedikit gambaran tentang apakah yang bakal didedahkan Rockstar dalam masa terdekat ini.
“Rockstar Games juga sedang berusaha keras dalam satu projek menarik akan datang yang bakal diumumkan tidak lama lagi,” kata Zelnick ketika membentangkan laporan kewangan fiskal pertama 2017.
Antara laporan utama yang dibentangkan oleh beliau adalah pendapatan Take-Two pada suku tahun terakhir telah meningkat sebanyak 13 peratus kepada USD311.6 juta (berbanding dengan USD275.3 semasa waktu yang sama pada tahun lalu). Take-Two telah mengenalpasti bahawa penyumbang utama kepada peningkatan ini adalah GTA V, GTA Online, NBA 2K16 dan Battleborn – walaupun Battleborn tidak berjaya dijual seperti yang dijangka.


Among Us, Fall Guys, Valorant Adalah Game Paling Banyak Dicari Di Google Sepanjang 2020

Google telah mengeluarkan ringkasan terhadap carian oleh pengguna dunia atau lebih dikenali sebagai Google Trends sepanjang tahun 2020.
Dalam ringkasan Global, Google turut mendedahkan apakah 10 game yang paling banyak dicari di enjin carian itu oleh pengguna seluruh dunia. Tentunya tidak mengejutkan, berada di takhta teratas ialah Among Us.
Among Us sebenarnya telah dilancarkan pada tahun 2018. Ia tidak mendapat sambutan sepanjang dua tahun pertama pelancarannya, sehinggalah ia melonjak naik sekitar Ogos 2020 apabila beberapa streamer terkemuka bermain game ini.
Di tangga kedua pula dalam game paling banyak dicari di Google pada tahun ini ialah Fall Guys: Ultimate Knockout. Menggunakan formula karakter-karakter comel dalam suasana permainan berkonsepkan Istana Takeshi, ia telah menggegarkan satu populariti yang cukup luar biasa.
Berikut ialah senarai penuh 10 game yang paling banyak dicari di Google sepanjang tahun 2020 oleh pengguna global:
Among UsFall Guys: Ultimate KnockoutValorantGenshin ImpactThe Last of Us 2Ghost of TsushimaFIFA 21Animal CrossingCall of Duty: Warzoneドラクエ ウォーク
Ini merupakan ringkasan untuk pengguna global secara keseluruhannya. Melihat carian yang dicatatkan oleh pengguna Amerika Syarikat juga agak menarik. Carian PS5 berada di tangga pertama dalam kategori ‘Where to buy..” (di mana nak beli?).
PS5 mengalahkan carian-carian gaming lain seperti Xbox Series X dan Nintendo Switch, serta carian bukan gaming seperti tisu tandas, pelitup muka dan lain-lain.
Pastinya, Google turut mendedahkan ringkasan carian pengguna Malaysia sepanjang tahun ini. Walau bagaimanapun, tiada sebarang kategori carian berkaitan gaming yang dapat kita saksikan, yang mana ia lebih memfokuskan kategori seperti ‘Resipi’, ‘Gajet’, ‘Bantuan Kewangan’ dan lain-lain.


Civilization: Reign of Power Diumumkan, Game Mobile Berdasarkan Sid Meier’s Civilization


The Witness: Pulau Yang Penuh Dengan Teka-Teki

Korang mencari game yang mencabar akal pemikiran korang sehingga ke tahap ekstrem? Nah penulis ada satu game yang mungkin sesuai dengan citarasa korang tu.

Developer, Thekla Inc. mengumumkan game mereka iaitu The Witness akan berada di konsol PlayStation 4 pada 26 Januari 2016.

Game berkonsepkan puzzle adventure game yang dimainkan secara first-person view ini bakal menguji kehebatan pemain-pemain menyelesaikan puzzle-puzzle yang terdapat di sebuah pulau.

Objektifnya mudah, korang selesaikan puzzle untuk melepasi halangan. Di anggarkan lebih kurang 650 puzzle yang telah disediakan dan 100 jam bermain diperlukan untuk korang menyelesaikan game ini. Amacam! Tercabar tak?
Jadi kalau korang rasa nak cabar diri korang dalam menyelesaikan puzzle-puzzle, mungkin ni game yang sesuai.
ADIOS!


Strange Brigade: Boleh Beli or Boleh Blah!?

Korang sebagai anggota Strange Brigade pada era 30-an kena hapuskan makhluk mistik Mesir Purba dan lindungi dunia! Boleh Beli or Boleh Blah!? — kena baca sampai habis!

Strange Brigade merupakan sebuah game yang dibangunkan dan diterbitkan sendiri oleh Rebellion Developments, pembangun yang membawakan kepada kita siri game Sniper Elite.

Strange Brigade adalah game bergenre 3rd-person shooter yang mempunyai kedua-dua mode single-player dan co-op. Sekiranya korang tertanya, tidak, game ini tidak menawarkan splitscreen co-op, sebaliknya hanya menampilkan online co-op sahaja.
Apa Yang Ada?

Secara ringkasnya, mode yang menjadi fokus utama dalam game ini ialah Campaign. Mode ini korang boleh mainkan secara solo ataupun co-op bersama 3 orang pemain lain. Sebagai hos, korang boleh invite rakan-rakan atau boleh membuka mana-mana slot yang ada untuk membenarkan pemain luar masuk ke dalam lobi korang.
Campaign yang dimainkan itu, korang boleh teruskan pada bila-bila masa, bersama dengan mana-mana pemain yang korang co-op bersama.
Strange Brigade menampilkan sebuah pengalaman Campaign yang membawa kepada pertempuran dengan makhluk-makhluk mistik (fokus kepada mitos Mesir Purba), perangkap-perangkap berbahaya dan puzzle-puzzle yang menguji minda.
Premis Ceritanya

Apakah premis kisah yang dibawakan ke dalam Strange Brigade?
Kira-kira 4000 tahun yang lalu, Gurun Sahara yang terletak di Afrika telah diperintah oleh Seteki, seorang permaisuri yang sangat kejam dan tidak bertamadun. Rakyat yang tidak berpuas hati dengan pemerintahan Seteki telah menumbangkannya, dan kemudian telah mengebumikannya di dalam makam yang tidak dipahatkan sebarang nama.
Dijadikan cerita, pada tahun 1930, seorang arkeologis bernama Edgar Harbin telah menemui makam ini dan melepaskan roh permasuri ini. Sekumpulan ejen khas rahsia dari kerajaan kolonial British, digelar Strange Brigade, telah menyusup ke ekspedisi Edgar Harbin itu dalam usaha untuk menamatkan riwayat Seteki buat selama-lamanya.
Era 1930-an Yang Menarik

Game ini akan membawa korang menjadi sekumpulan pengembara yang menyelusuri pada zaman 1930-an di mana aktiviti-aktiviti mencari harta karun dan penemuan pelbagai objek mistik dilakukan.
Oleh itu, latar belakang, persekitaran, senjata, pakaian, dan lain-lain — semuanya mengikut zaman 30-an itu. Sesuatu yang agak jarang dibawakan oleh mana-mana game masakini. Sangat menarik!
Game Yang Ringkas

Perkataan pertama yang terlintas dalam fikiran apabila penulis ingin gambarkan Strange Brigade kepada korang ialan ringkas. Game ini merupakan sebuah game yang ringkas dari semua aspek yang ada dalam game ini.
Pertama sekali, sistem menembak dalam game ini sangat ringkas. Mudah untuk difahami, mudah untuk masuk ke dalam memori dengan apa senjata dan gajet yang ada. Mekanisme menembak juga adalah sangat mudah — makna kata, korang tidak perlu mengambil masa yang lama untuk memahirkan diri dengan senjata dan gajet yang ada kerana ia sangat mudah untuk dipelajari.
Slot Senjata Yang Kecil

Senjata, gajet dan abiliti yang dimiliki oleh setiap karakter hanya sedikit dan sememangnya ringkas. Setiap karakter akan mempunyai satu slot primary weapon (rifle, SMG, shotgun, dll), satu slot secondary weapon (pistol), dan satu slot grenade (dynamite, sticky grende, molotov, dll).
Selain itu, sepanjang perjalanan Campaign, pemain akan menemui satu kotak secara rawak yang di dalamnya ada ‘pickup weapon’ yang mana ia adalah senjata yang jauh lebih kuat berbanding primary weapon. Untuk membukanya, ia memerlukan 500 Coins, dan sekiranya diambil, satu lagi slot senjata akan ditambah ke dalam inventori, yang tidak mengganggu mana-mana slot senjata lain sedia ada.
Pickup Weapon ini juga tidak boleh ditambah pelurunya (ammo) dari mana-mana kotak peluru. Sekiranya peluru habis, pickup weapon ini akan hilang, dan pemain carilah pickup weapon yang lain.
Jalan Cerita Yang Juga… Ringkas

Seperti yang penulis katakan di atas tadi, Strange Brigade ialah sebuah game yang serba serbi ringkas. Dan jalan cerita yang dibawakan juga adalah agak ringkas.
Di awal permainan lagi, ia sudah terus masuk ke dalam jalan cerita utamanya tanpa melengahkan masa — iaitu mengarahkan pasukan Strange Brigade ini mencari ke mana hilangnya arkeologis yang bernama Edgar Harbin itu. Apakah benar roh Seteki telah dilepaskan? Jika benar, apakah kerosakan yang telah dilakukan? Jika benar juga, pasukan ini harus bertindak segera. Itulah kisahnya.
Sepanjang perjalanan cerita, korang akan bertemu dengan pelbagai musuh bermakhluk mistik, atau haiwan eksotik seperti kala jengking, perangkap-perangkap era Mesir Purba — yang mana semuanya menjadi halangan kepada pasukan Strange Brigade ini untuk menjejaki Edgar Harbin dan menghapuskan Seteki.
Jalan ceritanya mudah, pendek, tiada plot twist, tiada lore yang mendalam — sangat kasual untuk korang yang mahukan game-game yang santai.
Santai & Kasual

Gameplay yang ringkas ini bukanlah bermakna game ini terasa bosan. Ia tetap menghiburkan, dan mampu untuk menarik sesetengah pemain yang tidak gemar bermain game yang terlalu kompleks.
Strange Brigade sesuai untuk mereka yang mahukan game shooter yang santai dan kasual. Game ini tidak memerlukan korang pening untuk fikir nak guna senjata apa, abiliti apa, atau karakter apa kerana pilihan yang diberikan tidak banyak. Korang hanya perlu masuk ke dalam game dan terus rasai aksi menentang makhluk-makhluk ini.
Horde Lebih Menarik

Selain mode Campaign yang penulis ceritakan di atas, satu lagi mode yang ada ialah Horde. Dan mode Horde ini bagi penulis, lebih seronok untuk dimainkan berbanding Campaign.
Penulis rasakan yang Horde adalah mode yang lebih sesuai untuk menggambarkan bagaimana seronoknya bermain game ini, terutamanya untuk terus belajar tentang senjata, abiliti, gajet dan jenis musuh yang ada.
Mode Campaign mempunyai ‘pace’ yang lebih perlahan. Maksudnya, pemain perlu perlahan-lahan meneruskan perjalanan cerita, menyelesaikan puzzle, dan aktiviti-aktiviti lain sebelum pemain sampai untuk meng-unlock semua senjata, gajet, abiliti serta sebelum mengenali kesemua makhluk lawan yang ada dalam game ini.
Tetapi untuk mode Horde, iaitu mode dengan style ‘wave’, lebih menghiburkan untuk dimainkan disebabkan gameplay-nya yang lebih pantas. Dalam wave-wave yang awal, pemain akan berlawan dengan musuh-musuh yang lebih mudah. Dan semestinya, semakin tinggi wave yang berjaya dilepasi, semakin sukar musuh yang perlu ditempur.

Makna kata, dalam masa beberapa minit sahaja, kita bakal bertemu dengan segala jenis makhluk mistik yang ada dalam game ini, tanpa perlu memainkan Campaign yang agak lambat memperkenalkan setiap makhluk itu.
Bercakap tentang makhluk-makhluk ini, Strange Brigade menampilkan musuh yang bermacam, sama seperti game-game zombi yang kebanyakan ada di pasaran, tetapi menukarkan rekabentuknya atau ‘twist’ dengan tema Mesir Purba. Ada Mummy yang bergerak perlahan, yang memuntahkan cecair beracun, yang berlari pantas, yang berbadan besar dan menghempas, serta yang memanah dari jauh.
Satu kekurangan yang penulis rasakan semasa bermain mode Horde ini adalah kekurangan map yang ada. Buat masa sekarang, hanya satu map sahaja yang diberikan dalam Horde, jadi sekiranya bermain beberapa pusingan dalam Horde, korang mungkin akan sudah mula menghafal rekabentuk map, dan lebih cepat untuk bosan.
Selepas pelancaran, mungkin pihak Rebellion boleh menambah beberapa map lagi bagi menaikkan lagi minat pemain kepada mode ini.
Seperti Menonton Rancangan TV 30-an

Salah satu ‘art direction’ yang menarik dalam game ini ialah pelakon suara yang menceritakan naratif, iaitu suara yang menemani pemain sepanjang game ini berjalan. Tema dan style penyampaian naratif ini sangat berbeza kerana ia cuba membawa kita kepada era 30-an, dan kadang-kala seolah-olah terasa seperti menonton rancangan ketika zaman tersebut.
Ada juga bahagian di mana naratif ini agak melucukan. Misalnya, jika kita meninggalkan sahaja game tersebut tanpa menggerakkan apa-apa (away from keyboard – AFK), naratif ini akan secara berseloroh untuk kita menekan butang ‘pause’. “Tahukah korang, korang boleh tekan butang pause?”, seolah-olah begitu.
Kemudian, apabila kita menekan pause pula, naratif ini akan berkata, “oh ada orang datang ketuk pintu ke?” atau “oh nak pergi buka pintu ya?” atau “ya betul, dapatkan teh secawan pada waktu ini memang best”. Memang lucu untuk difikirkan sekiranya ia benar-benar apa yang sebenarnya kita sedang lakukan.

Kesimpulan – BOLEH BELI or BOLEH BLAH!?
Bagi korang mencari game yang membawakan pilihan senjata, abiliti, gajet dan inventori yang tidak kompleks, dalam masa sama menawarkan aksi-aksi cemas dikejar Mummy-Mummy yang bermacam jenis, ini adalah game BOLEH BELI untuk korang. Ditambah dengan kehadiran co-op, pasti seronok bermain melawan makhluk mistik ini bersama rakan-rakan.
Namun, sekiranya korang mahukan gameplay yang lebih mencabar, pilihan senjata dan abiliti yang kompleks, jalan cerita yang panjang serta lore ceritanya yang mendalam, ini adalah game BOLEH BLAH untuk korang.
Strange Brigade kini telah dilancarkan pada hari ini untuk PC, PS4 dan Xbox One.
+ Gameplay yang ringkas dan santai
+ Gabungan 2 era, Mesir Purba dan 1930-an yang baik
+ Horde yang menghiburkan
+ Twist makhluk Mummy yang bermacam
+ Naratif yang mempunyai unsur lucu
– Jalan cerita yang tidak mendalam
– Gameplay kurang mencabar
– Map dalam Horde yang tidak banyak


Dauntless Memperkenalkan 2 Raksasa Baru Dalam Trailer Terbarunya

Bersedia untuk menyembelih raksasa-raksasa ini dalam Dauntless bersama rakan-rakan co-op, ala Monster Hunter.

Dauntless, sebuah video game yang telah mengambil siri Dark Souls dan Monster Hunter kini muncul dengan trailer baru yang penuh dengan aksi sinematik serta beberapa in-game footage. Berfokus pada aksi co-op multiplayer, Dauntless merupakan antara video game yang dinanti-nantikan dalam komuniti PC.
Saksikan aksi gameplay Dauntless yang telah dikongsi sebelum ini.
Beta bagi Dauntless akan dilaksanakan pada tahun ini dan korang boleh mendaftarkan diri jika berminat. Buat masa ini, Dauntless hanya akan berada untuk platform PC.


Ini Keperluan Spesifikasi PC Untuk Hogwarts Legacy, Sokongan Steam Deck Turut Hadir Pada Hari Pelancaran

Kepada korang yang nak bermain Hogwarts Legacy di PC, Avalanche Software telah mendedahkan keperluan spesifikasi untuk platform tersebut.
Berikut adalah spesifikasi PC untuk minimum, dicadangkan, ultra, dan ultra 4K:
Minimum:
OS: 64-bit Windows 10CPU: Intel Core i5 6600 (3.3 GHz) atau AMD Ryzen 5 1400RAM: 16GBGPU: NVIDIA GeForce GTX 960 GB atau AMD Radeon RX 470 4GBVersi DirectX: DX 12Storan: 85 GB HDDNota: SSD (diutamakan), HDD (menyokong), 720p/30fps, tetapan kualiti rendah.
Dicadangkan:
OS: 64-bit Windows 10CPU: Intel Core i7 8700 (3.2 GHz) atau AMD Ryzen 5 3600RAM: 16GBGPU: NVIDIA GeForce GTX 1080 Ti atau AMD Radeon RX 5700 4Versi DirectX: DX 12Storan: 85 GB HDDNota: SSD, 1080/60FPS, tetapan kualiti tinggi.

Ultra:
OS: 64-bit Windows 10CPU: Intel Core i7 10700K (3.80 GHz) atau AMD Ryzen 5 5800RAM: 32GBGPU: NVIDIA GeForce RTX 2080Ti atau AMD Radeon RX 6800Versi DirectX: DX 12Storan: 85 GB HDDNota: SSD, 1440/60FPS, tetapan kualiti ultra.
Ultra 4K:
OS: 64-bit Windows 10CPU: Intel Core i7 10700K (3.80 GHz) atau AMD Ryzen 5 5800RAM: 32GBGPU: NVIDIA GeForce RTX 3090Ti atau AMD Radeon RX 7900Versi DirectX: DX 12Storan: 85 GB HDDNota: SSD, 2160/60FPS, tetapan kualiti ultra.
Bagi korang yang tertanya-tanya adakah Hogwarts Legacy boleh dimainkan di Steam Deck atau tidak? Pengguna Twitter @DavidMKelly717 telah bertanya kepada WB Games mengenai sokongan itu.

Hello again, David! We reached out to the Hogwarts Legacy team for you and were able to confirm that the game WILL be Steam Deck verified on launch. We hope this helps with your decision! Take care.— WB Games Support (@WBGamesSupport) January 12, 2023

Pihak mereka telah mengesahkan bahawa ia akan mendapat sokongan Steam Deck (verified) pada hari pelancaran.
Hogwarts Legacy akan dikeluarkan pada 10 Februari untuk platform PC, PS5, Xbox Series X/S dan Steam Deck. 4 April untuk PS4 dan Xbox One. 25 Julai untuk Nintendo Switch.


Sekuel Shadow Of Mordor Leaked! Dikenali Sebagai Shadow Of War!

Tertiris daripada laman web Target, peruncit gergasi di Amerika.

Dikesan oleh seorang ahli NeoGAF, sekuel kepada Middle-earth: Shadow of Mordor ini akan dikenali sebagai Middle-earth: Shadow of War. Mengambil daripada info yang sudah tertiris, Middle-earth: Shadow of War akan didatangkan dengan 2 edisi iaitu edisi biasa dan Gold Edition dimana ia akan didatangkan dengan Season Pass.
Berikut adalah kandungan bagi Middle Earth: Shadow of War Gold Edition:
• Slaughter Tribe Nemesis Expansion
• Outlaw Tribe Nemesis Expansion
• The Blade of Galadriel Story Expansion
• The Desolation of Mordor Story Expansion
• Gold War Chest
Berikut pula adalah box art bagi keluaran pelantar PlayStation 4.

Jelas sekali kita akan kembali bersama Talion, protagonis dari Shadow of Mordor. Berita yang pastinya mengujakan ramai orang memandangkan Middle-earth: Shadow of Mordor telah mendapat respon yang positif dan dijangka akan diterbitkan untuk pelantar PC, PlayStation 4 dan Xbox One.


Paladins: Pesaing Overwatch Ini Akan Tiba Ke Nintendo Switch!

Lambat sangat tunggu Overwatch. Nah, Paladins dah umumkan kehadiran mereka ke Switch! Siap ada ciri multiplayer dengan player Xbox One!

Hi-Rez Studio telah mengumumkan game hero shooter mereka (sama genre dengan (Overwatch) akan hadir ke platform Nintendo Switch! Jom layan trailer di bawah:

Paladins versi Switch ini akan dilancarkan pada 12 Jun nanti dan akan boleh dimainkan pada 60fps serta cross-play bersama players Paladins di Xbox One.
Jualan Paladins Founder’s Pack akan bermula minggu depan pada harga USD29.99 (~RM119.47). Pakej ini akan disertakan dengan akses kepada semua hero yang ada sekarang, serta hero yang akan diumumkan di masa hadapan, termasuk item-item kosmetik eksklusif. Versi free-to-play akan dilancarkan sekitar Jun – September nanti.
Amacam? Siapa aje yang masih bermain game hero shooter Paladins ni selain Overwatch? Agak-agak best ke Paladins di platform Switch?
Paladins yang dilancarkan sebagai game early access di Steam kini boleh dimainkan di platform PlayStation 4, PC dan Xbox One. Nintendo Switch akan menyertai platform-platform ini tak lama lagi.


Battlefield 1: Trailer Single-Player Ini Akan Bawa Anda Ke Era WW1 Dengan Penuh Emosi

Akhirnya, selepas mengeluarkan tiga trailer yang memfokuskan kepada online multiplayer, DICE telah mengeluarkan video yang sedikit berbeza.

Selepas mengusik para peminat dengan sedikit teaser semalam, kini DICE telah melancarkan trailer rasmi untuk single-player campaign. Ia telah memaparkan suasana, persekitaran, konflik dan pertempuran semasa era Perang Dunia Pertama dengan penuh emosi.
Jom kita saksikan trailer ini yang bakal membawa anda menyelami ke era permulaan peperangan moden:

Melalui rating ESRB yang telah dikeluarkan tempoh hari, iaitu “M” untuk “Mature”, kita dapat ketahui serba sedikit mengenai apakah aksi-aksi yang bakal ditampilkan nanti dalam story campaign.

Battlefield 1 akan dilancarkan pada 21 Oktober 2016 di PC, PS4 dan Xbox One.


Nioh Direka Untuk Mereka Yang Inginkan dan Gemarkan Cabaran

Team Ninja kini fokus untuk menjadikan yang terbaik untuk Nioh.

Nioh terus mendapat respon positif dalam komuniti gaming melalui sesi-sesi percubaan beta yang telah diterbitkan beberapa bulan lepas. Namun begitu, Nioh bukanlah suatu game yang sesuai untuk semua kerana ia akan memberikan cabaran kepada pemain-pemain.
Bercakap dengan Destructoid, direktor bagi Nioh dari Team Ninja iaitu Fumihiko Yasuda menyatakan mereka telah mengambil input daripada peminat-peminat dan terus memperbaiki kelemahan seperti kawalan dan posisi kamera. Mereka juga telah mengambil tindakan untuk mempastikan Nioh akan terus memberikan musuh-musuh yang mencabar.

Beliau turut menyatakan bahawa Nioh banyak dipengaruhi oleh siri Souls, Bloodborne malah Diablo! Pemain-pemain boleh menjangkakan sistem looting yang pelbagai dan menarik kelak.
Satu komen yang menarik daripada Yasuda, beliau sendiri menerima bahawa Ninja Gaiden 3 dan Yaiba: Ninja Gaiden adalah projek yang gagal kerana Team Ninja gagal memberikan fokus sepenuhnya tetapi berharap perkara ini dapat dielakkan dengan Nioh.

Diumumkan beberapa bulan lepas, Nioh akan mempunyai pelbagai display mode khas untuk PS4 dan PS4 Pro.
Nioh akan diterbitkan pada 7 Februari eksklusif untuk PlayStation 4.


Pelakon Watak Sully, Mark Wahlberg Kata Filem Uncharted Terasa Seperti Indiana Jones

Setelah lebih daripada sedekad tergendala, filem adaptasi video game Uncharted akhirnya akan menjadi kenyataan selepas ia kini bergerak ke hadapan dengan lebih positif.
Ketika bercakap kepada Collider, pelakon watak Sully dalam filem ini, Mark Wahlberg mengesahkan bahawa penggambaran akan bermula kira-kira dua minggu lagi, bermakna pada bulan Mac ini. Pendedahan ini selari dengan apa yang pernah dikatakan oleh Tom Holland sebelum ini.
Wahlberg yang telah membaca skripnya telah mendedahkan serba sedikit apakah yang akan berlaku dalam filem ini. Katanya, filem ini akan mengisahkan asal-usul (origin) pertemuan antara Nathan Drake dan Sully. Pada awalnya, mereka berdua memiliki banyak perbezaan, tapi kemudian mereka menjadi sahabat.
Beliau turut menyamakan jalan cerita yang akan dibawakan boleh dikatakan sama seperti dalam filem-filem Indiana Jones. Ini semestinya tidak mengejutkan kerana ia mempunyai tema yang sama — ahli arkeologi yang mengembara ke serata dunia, menemui, menyelamat, dan memusnahkan barangan-barangan bersejarah.
“Saya merasakan apabila saya membacanya, saya sedang membaca Indiana Jones atau Thomas Crown Affair,” ujar Wahlberg. “Saya dapat elemen filem rompakan dan filem pengembaraan seperti sesuatu yang saya tak pernah terlibat.”
Dalam game Uncharted 3: Drake’s Deception, kita dapat saksikan bagaimana Sully dan Drake bertemu buat kali pertama. Memandangkan filem ini akan mengikuti rapat game asal, seperti yang diperkatakan Tom Holland, kemungkinan besar babak pertemuan itu akan mengambil banyak daripada babak dalam Uncharted 3.
JomBaca: Filem Uncharted Mendapat Pengarah Ke-7, Antonio Banderas Sertai Barisan Pelakon
Filem Uncharted akan ditayangkan bermula 5 Mac 2021.


Pertarungan Epik Di Angkasa Lepas – Dreadnought Kini Boleh Dicuba Melalui Open Beta!

Teringin untuk menguasai angkasa dengan kapal-kapal angkasa? Mungkin korang patut mencuba sesi beta bagi Dreadnought.

https://youtu.be/WcERgIlJk6g
Dalam Dreadnought, pemain perlu mengawal serta bertarung menggunakan kapal-kapal angkasa gergasi. Melalui open beta ini, pemain-pemain akan diberikan akses kepada peta Ixion yang terletak di bulan bagi planet Zuhal.
Menurut studio Yager, Dreadnought akan menggunakan konsep free-to-play yang membenarkan pemain untuk membeli kapal-kapal Hero serta barangan-barangan kosmetik.
Pendaftaran open beta bagi PC dan closed beta bagi PS4 boleh dilakukan di SINI dan saiz download baginya adalah sekitar 15GB.


Ubisoft Dilaporkan Akan Memperlihatkan 4 Game Assassin’s Creed Hujung Minggu Ini

Ubisoft dilaporkan akan mengumumkan beberapa buah judul terbaru game Assassin’s Creed pada hujung minggu ini, termasuklah yang berlatarbelakangkan era feudal Jepun, menurut laporan Bloomberg.

Ubisoft memberikan sedikit idea tentang judul-judul terbaru yang akan diumumkan di acara Ubisoft Forward akan datang. Syarikat itu dikatakan merancang untuk menunjukkan tiga game Assassin’s Creed — iaitu satu game mobile dan juga dua game utama.
Game terbesar pertama diberi kod nama Red dan dibangunkan oleh Ubisoft dari Quebec City, ia berlatar belakangkan di Jepun. Manakala game kedua diberi kod nama Neo atau Hexe dan dibangunkan oleh Ubisoft Montreal, ia akan berlatar belakangkan zaman Empayar Suci Rom.
Kedua-dua Red dan Neo merupakan sebahagian daripada Assassin’s Creed Infinity, iaitu sebuah platform untuk siri game akan datang yang akan mengandungi beberapa buah latar tempat.
Dua buah game itu dijangka tidak akan dikeluarkan lebih awal dari tahun 2024.

Ubisoft juga merancang untuk menunjukkan lebih Assassin’s Creed Mirage, yang telah diumumkan pada minggu lepas. Game itu pula diberi kod nama Rift yang berlatar belakangkan di Baghdad semasa 800 masihi. Ia juga merupakan expansion kepada judul sebelumnya iaitu Valhalla sebelum ditukarkan menjadi game lengkap.
Assassin’s Creed Mirage dikatakan tidak membawakan elemen RPG seperti game-game terkini Assassin’s Creed sebelum ini. Sebaliknya memfokuskan kembali kepada stealth seperti game-game lama.
Ubisoft akan mengadakan acara khas Ubisoft Forward pada 11 September ini, jam 3 pagi (waktu Malaysia).
Francais Assassin’s Creed yang telah terjual lebih dari 155 juta salinan sejak game pertamanya dikeluarkan pada tahun 2007. Setiap judul berlatar belakangkan era-era sejarah yang berbeza dari zaman tamadun Mesir purba sehinggalah ke zaman semasa Amerika Syarikat dalam perang revolusi.


Rainbow Six Siege: Sepanyol, Hong Kong, Poland, Korea Selatan Diumumkan 4 Negara Untuk Year 2

Tahun pertama sudah pun habis – tiba masanya untuk kita memasuki ke tahun kedua pula.

Dalam laman web rasmi Rainbow Six Siege, Ubisoft telah mengumumkan Year 2 Season Pass untuk game ini, lengkap dengan semua info tentang DLC-DLC yang bakal diterima para pemain secara percuma untuk tahun kedua nanti.
Sepanyol, Hong Kong, Poland dan Korea Selatan adalah 4 buah negara yang diumumkan sebagai counter-terrorism unit (CTU) yang bakal digunakan. Seperti yang dijangka, strategi yang digunakan dalam DLC-DLC pada tahun pertama akan turut digunakan untuk tahun kedua ini.
Berikut adalah apa yang bakal anda peroleh dalam Year 2:

8 Operator baru dari 4 CTU baru
4 map baru bertempat di 4 buah negara yang telah disebut
Primary dan secondary weapon baru
Pelbagai penambahbaikan kepada game serta barangan kosmetik

Berikut adalah infografik yang menunjukkan jadual bagi setiap 4 musim DLC tersebut akan dilancarkan:

Year 2 Season Pass juga telah diumumkan, di mana ia turut menggunakan strategi yang sama seperti Year 1 Season Pass:

Seminggu lebih awal akses kepada setiap 4 DLC tersebut
10 peratus diskaun untuk barangan in-game
5 peratus Renown boost lebih pantas untuk meng-unlock in-game content
2 daily challenges tambahan

Anda boleh dapatkan Year 2 Season Pass untuk PC di sini, Xbox One di sini dan PS4 di sini.


Kingsglaive: Final Fantasy XV: Video Iklan 35 Saat Sempena Promosi Di Pawagam Jepun

Walaupun 35 saat je, cukup memberi banyak impak untuk membuat korang hype!

Cerita Kingsglaive: Final Fantasy XV pernah diumumkan ketika event Uncovered FFXV pada bulan lepas. Baru-baru ini, Square Enix telah mengumumkan tarikh release cerita ini di pawagam Jepun, iaitu pada 9 Julai 2016. Setakat ini, belum ada pengumuman buat tarikh release cerita ini di negara lain.

Kingsglaive: Final Fantasy XV adalah cerita spinoff dari game Final Fantasy XV. Korang tak perlu ada pengetahuan mengenai dunia Final Fantasy atau Final Fantasy XV untuk memahami cerita ini. Cukuplah korang terasa awesome apabila melayan cerita penuh CGI ini dari Square Enix nanti.
JomBaca: Final Fantasy XV: Filem Kingsglaive Telah Diumumkan!
Kingsglaive: Final Fantasy XV diarahkan oleh Takeshi Nozue-san, orang yang sama yang mengarah cerita sebuah lagi Final Fantasy yang cukup epik dan meninggalkan kesan mendalam kepada para peminat-kipas-susah-mati, Final Fantasy VII: Advent Children! YES!


The Medium: Game Seram Antara Dimensi Fizikal Dan Dimensi Rohani

Menjelajah ke dalam dua dunia antara fizikal dan rohani dengan The Medium. Ini merupakan sebuah lagi game yang telah diumumkan semasa pertunjukan siaran langsung Inside Xbox.

The Medium memaparkan watak protagonis yang mendapat berita tragik tentang isterinya yang sedang mengandung. Dia menyelami ke dalam dunia dimensi fizikal dan dimensi rohani di mana dia cuba menyelamatkan isterinya dari dunia yang sedang musnah dan dari raksasa yang menakutkan.
Game ini akan menampilkan dua buah soundtrack berbeza mengikut dua dimensi. Salah satu dari soundtrack ini ialah hasil komposer Arkadiusz Reikowski yang pernah berkerja dengan Bloober Team sebelum ini dalam game Layers of Fear dan Observer. Soundtrack yang kedua akan dihasilkan oleh komposer Akira Yamaoka yang pernah berkerja dalam siri Silent Hill.
Pembangun Bloober Team pernah menghasilkan game seperti Layers of Fear, Layers of Fear 2, Observer dan Blair Witch. The Medium akan dilancarkan pada tahun ini.


PUBG Kini Separuh Nyawa! Emalahai Dari 3.2 Juta Pemain, Kini Tinggal 1 Juta Aje.

Takhta game Battle Royale yang diduduki PUBG semakin goyah!

Januari lepas, terdapat 3.2 juta pemain PlayerUnknown’s Battlegrounds di PC Steam.
Saban hari, bilangan tersebut semakin berkurangan – sehingga akhirnya tinggal 1 juta pemain sahaja! Fuh, lebih separuh bilangan pemain berhenti memainkan game ini.

Laman-laman seperti Steam Charts dan Githyp yang menngawasi statistik sebegini turut memaparkan kisah yang sama.

Kejatuhan sebegini turut dilihat menjadi pendorong kepada jualan murah game tersebut baru-baru ini!
Tidak dinafikan PUBG telah membawa fenomena game bergenre Battle Royale ke kemuncaknya. Namun pesaingnya iaitu Fortnite menawarkan nilai sebuah video game yang lebih menggoda.
Ianya game Battle Royale yang PERCUMA, lebih ramai pemain merentasi pelbagai platform serta kekerapan update yang menyenangkan dan menarik hati peminatnya untuk terus setia bermain.


PSV Eindhoven Tandatangan Seorang Pemain EA Sports FIFA, Buangnya Selepas 2 Hari Kerana “Tingkah Laku Online”

Beberapa hari lalu, kelab bola sepak dari Belanda, PSV Eindhoven dengan bangganya mengumumkan telah menandatangani pemain FIFA berumur 22 tahun, Tony Kok ke pasukan esports mereka.

Sebelum berakhirnya hujung minggu lalu, iaitu kira-kira dua hari selepas ditandatangani, kontrak itu dibatalkan selepas komen-komen seksis yang telah dibuat oleh Kok melalui Twitter miliknya selama bertahun-tahun yang lalu.

PSV cukup bangga dengan pengumuman itu, sehinggakan mereka menghasilkan trailer di atas untuknya. Dalam kenyataan di laman web rasmi, kelab itu berkata walaupun mereka sudah melakukan penyemakkan latar belakang sebelum menawarkan tawaran itu kepadanya, “Kok dan pihak pengurusannya gagal untuk berkongsi informasi tentang masa lalunya.”
Mereka merujuk kepada jumlah tweet yang telah dibuang (yang mana peminat dapat menemui semula tweet yang telah dibuang dan boleh dilihat di SoccerNews), Kok pernah mengeluarkan komen-komen berbaur menghina dan seksis terhadap wanita. Salah satu daripada tweet-nya yang paling menonjol adalah di mana Kok, juga adalah seorang peminat kelab Ajax (musuh ketat PSV), memanggil peminat PSV sebagai “gay”.
Tony Kok (kiri).
Pengurus besar PSV, Toon Gerbrands berkata, “kelakuan yang ditunjukkan oleh Kok secara online adalah sangat jauh dari nilai teras PSV, yang mana kesinambungan untuk kerjasama antara pihak kami dan dia adalah mustahil. Ini adalah situasi yang sangat memalukan dan tidak ada harapan untuk dia dan kami.”
Sementara itu, pihak pengurusan Kok, memberitahu di laman web AD bahawa Kok bertanggungjawab sepenuhnya terhadap tindakannya. Pencarian semula tweet lamanya adalah merupakan sebahagian daripada “kempen untuk menjatuhkan reputasinya.”
Sumber: Kotaku


Senarai Harga Bagi AMD Ryzen 5 Diumumkan Dan Akan Boleh Mula Diperolehi Mulai April Nanti!

Pelancaran secara global bagi AMD Ryzen 5.

Diumumkan di AMD Technology Summit 2017, AMD telah menyatakan bahawa pemproses terbaru mereka iaitu Ryzen 5 akan mula boleh diperolehi secara global mulai 11 April ini. Pemproses-pemproses ini akan didatangkan dengan Wraith CPU cooler yang direka-semula khas untuk Ryzen.
Berikut adalah senarai harga bagi AMD Ryzen 5 bagi keluaran pasaran Malaysia:

Ryzen 5 1400: 4C/8T, 3.2/3.4 GHz – RM819
Ryzen 5 1500X: 4C/8T, 3.5/3.7GHz – RM899
Ryzen 5 1600: 6C/12T, 3.2/3.6GHz – RM1,039
Ryzen 5 1600X: 6C/12T, 3.6/4.0 GHz – RM1,199

AMD Ryzen 5 1600X dijangka akan menjadi pilihan ramai kerana ia merupakan model terpantas bagi 6 core CPU dengan kepantasan dasar setinggi 3.6GHz. CPU Ryzen 5 ini direka bersesuaian dengan pelantar chipset X370, B350 and A320.


Rocket League: DLC BatMobile Akan Datang 8 Mac Ini!

Selepas jemu dengan kerenah rakyat Gotham City, Bruce Wayne pun nak rehat dan layan Rocket League.

Pihak Psyonix telah mengumumkan bahawa DLC Batmobile akan menemui para pemain Rocket League pada 8 Mac ini. Rekaan Batmobile yang akan dibawakan ke dalam game gabungan bola sepak-kereta ini adalah rekaan yang bakal digunakan dalam Batman v Superman: Dawn of Justice – yang akan berada di pawagam pada 25 Mac nanti.
Kenderaan membanteras jenayah yang cukup ikonik kepada watak Batman ini bakal disertakan dengan 3 Antenna Flags yang mewakili tiga watak utama dalam filem tersebut – Batman, Superman dan Wonder Woman!

Harga yang telah diumumkan untuk DLC Batman v Superman: Dawn of Justice Car Pack ini adalah $1.99 USD (~RM8.40) yang akan menemui semua pemain di PS4, Xbox One dan PC.
JomBaca: Rocket League: 3 Map Baru, DLC Rocket Lab Bakal Mengubah Gameplay Korang


Overwatch Hadiahkan Korang Dengan 5 Loot Box Sempena Perayaan Krismas!

Santa Claus ada bagi hadiah dalam Overwatch!

Blizzard telah menghadiahkan kepada semua pemain Overwatch dengan lima loot box. Apa yang korang perlu buat untuk dapatkan hadiah bersempena perayaan Krismas ini adalah dengan hanya masuk ke dalam game dan korang akan mendapat ucapan selamat bercuti, berterima kasih kepada semua untuk “sokongan yang padu, passion dan semangat” terhadap Overwatch.
Tapi, korang kena cepat kerana pemberian lima loot box ini hanya berlangsung sehingga 1 Januari 2018 sahaja, jadi jangan lambat-lambat!

Di bawah ini adalah salah satu hadiah Krismas yang kitorang dapat daripada lima loot box yang kami sudah buka. Comel tak emote Orisa ni?


Grand Theft Auto V Sedang Digunakan Untuk Menguji Program Kereta Tanpa-Pemandu Di Dunia Sebenar

Dunia dan persekitaran dalam Grand Theft Auto V menjanjikan sebuah suasana yang cukup realistik. Game keluaran Rockstar itu menampilkan 262 kenderaan, 14 keadaan cuaca, ribuan NPC yang bersiar-siar, termasuk juga pelbagai jambatan, terowong dan lampu isyarat.

Terkini, menurut laporan Bloomberg, GTA V kini sedang digunakan untuk menguji tahap keberkesanan program kereta tanpa pemandu yang dijalankan oleh pelbagai pihak.
“Bergantung hanya kepada data yang diambil dari jalan raya adalah tidak praktikal,” kata Davide Bacchet, individu yang mengetuai usaha simulasi yang digelar Nio – sebuah program yang menyasarkan untuk memperkenalkan kereta elektrik yang bergerak sendiri pada tahun 2020 di Amerika Syarikat. “Dengan simulasi, kamu boleh menjalankan senario yang sama berulang-ulang kali untuk jangka masa yang tidak terhad, kemudian cubanya lagi.”
Tahun lalu, saintis dari Darmstadt University of Technology di Jerman dan Intel Labs telah membangunkan sebuah cara untuk menarik informasi visual dari GTA V. Kini, beberapa pengkaji telah memperoleh algoritma dari perisian GTA V yang telah diubahsuai untuk kegunaan perkembangan sektor pemanduan-sendiri.

Kata Alain Kornhauser pula, “GTA V memiliki persekitaran maya yang paling kaya di mana kami boleh mengekstrak data daripadanya.” Kornhauser merupakan seorang pensyarah di Princeton University yang juga merupakan penasihat kepada pasukan Princeton Autonomous Vehicle Engineering.
Menggunakan sebuah video game sebagai ujian untuk mengembangkan program kereta tanpa-pemandu mungkin adalah sesuatu yang agak aneh. Namun, ia semestinya adalah lebih selamat berbanding ujian yang dilakukan di jalan raya sebenar.
Apa yang kami harapkan adalah suatu hari nanti, apabila manusia tidak diperlukan lagi untuk memandu sesebuah kenderaan, insiden seperti ini tidak terjadi:


Blizzard Sahkan Bahawa 3 Map Baru Akan Diperkenalkan Dalam Overwatch

Disampaikan oleh direktor Overwatch, Jeff Kaplan.

Melalui perbincangan dalam forum Blizzard, Jeff Kaplan selaku direktor bagi Overwatch telah menyatakan bahawa studio terbabit kini sedang dalam proses penyiapan map baru dan dijangkakan akan diterbitkan tahun ini.
Menurut beliau, ketiga-tiga map ini dikategorikan sebagai non-standard, ini bermakna ianya tidak akan digunakan dalam mode quickplay dan juga competitive.
Studio terbabit juga kini sedang melakukan pelbagai percubaan dalam Overwatch namun begitu tiada info lanjut mengenainya.
Walaupun acara Uprising masih belum lagi berakhir, pasti ramai yang tak sabar menanti aktiviti yang bakal diperkenalkan oleh Blizzard pada masa akan datang.


Rocket League: Padang Musim Salju Bakal Tiba!

Belum sempat DLC Chaos Run dikeluarkan, mereka dah umumkan ada update baru lagi! Eh, bagi la kitorang bernafas sikit!

JomBaca: Rocket League: DLC Chaos Run Bakal Menghuru-harakan Disember Ini!
Bersempena musim sejuk yang bakal tiba pada akhir tahun, Rocket League kembali lagi dengan update terbaru lagi, yang diberi nama Snow Day!
Sebelum ini, kami telah melaporkan bahawa bulan Disember nanti terdapat satu update yang akan bertemakan musim sejuk. Dan malam tadi, pihak Psyonix telah memberikan maklumat lebih lanjut tentang update yang bakal tiba 14 Disember ini.
Update Snow Day ini bakal menyajikan sebuah gameplay yang lebih menarik, dengan padang akan bertukar menjadi ais dan bola yang dimainkan akan berbentuk leper ala-ala bola hoki ais gitu!

Selain itu, Update ini akan menampilkan beberapa Garage items baru, yang pastinya bertemakan musim sejuk juga! Item-item ini korang akan dapat dengan mudah, hanya dengan berterusan bermain, sama ada match tersebut korang menang ataupun kalah.
Item-item ini korang boleh dapatkan dalam masa terhad sahaja, iaitu dari 14 Disember hingga 4 Januari – namun, jika korang dah unlock, korang akan memiliki item-item ini buat selama-lamanya!

Jadi, ini adalah senarai item-item yang korang boleh dapatkan kelak:

“Xmas” Rocket Trail
“Blitzen” Topper
“Christmas Tree” Topper
“Sad Sapling” Topper
“Santa” Topper
“Candy Cane” Antenna
“Holiday Gift” Antenna

JomBaca: Bila Abah Review PS+: Rocket League


Little Nightmares Dibawakan Ke Rancangan TV Oleh Pengarah Coraline Bersama Pengarah Avengers: Infinity War

Gadis berbaju hujan berwarna kuning, Six akan berlayar masuk ke skrin TV.

Menurut laporan The Hollywood Reporter, Little Nightmares akan diadaptasi untuk menjadi satu rancangan TV oleh Henry Selick, pengarah animasi stop-motion terkenal dengan filem A Nightmare Before Christmas dan Coraline serta bekerjasama dengan pengarah Captain America: Civil War dan Avengers: Infinity War akan datang, adik-beradik Anthony dan Joe Russo.
Lebih-lebih lagi, Little Nightmares akan dibangunkan dan diterbitan oleh adik beradik Russo bersama-sama Dmitri M. Johnson dan Stephan Bugaj dari syarikat DJ2 yang bertanggungjawab membawa beberapa game ke dalam filem dan televisyen seperti filem Sleeping Dogs, rancangan TV Life is Strange dan filem Sonic The Hedgehog.
Henry Selick dirancang akan mengarah episod pertama dan mungkin akan mengarah episod akan datang untuk rancangan TV Little Nightmares.

Little Nightmares merupakan game dipenuhi suasana seram dan kelam yang berjaya menterjemahkan mimpi ngeri anda dalam cara paling artistik. Little Nightmares juga akan bersambung dengan DLC The Secrets of The Maw diceritakan oleh seorang budak lelaki yang terperangkap dalam kapal The Maw.


Perang Konsol Klasik Bermula! Sega Datang Dengan Mega Drive Classic!

Nampaknya Sega enggan melepaskan peluang untuk merebut hati peminat-peminat game klasik selepas melihat respon positif dari pengumuman Nintendo tentang NES Classic!
[KEMASKINI]:
Konsol ini merupakan sebuah konsol ciplak atau knock-off yang sudah berada dipasaran beberapa tahun lepas dan mereka mengambil peluang menyelit sempena ulang tahun Sonic yang ke-25 ini.
Maka dapat disimpulkan, Sega tidak akan bersaing dengan Nintendo dalam perang konsol klasik. Sedikit aneh Sega tidak mengambil tindakan menghalang syarikat ini daripada menggunakan logo mereka sesuka hati di atas produk yang tidak rasmi.
Link ke artikel penuh.
[LAPORAN ASAL]:
Pengumuman Sega Mega Drive Classic ini dijangka bakal mendapat respon positif dari komuniti gaming khususnya. Pastinya berita gembira untuk peminat-peminat Sega, sebanyak 80 buah game akan datang dengan setiap konsol ini.
Tidak seperti Nintendo NES Classic, konsol dari Sega ini bakal mempunyai slot katrij yang akan membenarkan pembacaan katrij-katrij lama korang! Disamping itu, ia juga akan mempunyai slot kad SD yang membolehkan penambahan koleksi game!

Sega juga akan mengeluarkan sebuah konsol mudah pegang yang diberi nama Mega Drive Ultimate Portable. Sama seperti dengan Sega Mega Drive Classic, versi ini juga akan datang dengan 80 game serta kebolehan membaca kad SD. Sedikit kekurangan konsol ini ialah ia tidak mampu disambungkan ke televisyen dan tidak boleh membaca game-game katrij.
Berikut adalah senarai game yang akan disertakan bersama dalam konsol-konsol ini:

Alex Kidd in the Enchanted Castle
Alien Storm
Altered Beast
Arrow Flash
Bonanza Bros.
Chakan: The Forever Man
Columns
Columns III
ComixZone
Crack Down
DecapAttack
Robotnik’s Mean Bean Machine
ESWAT: City Under Siege
Eternal Champions
Fatal Labyrinth
Flicky
Gain Ground
Golden Axe
Golden Axe II
Golden Axe III
Jewel Master
Kid Chameleon
Phantasy Star 2
Phantasy Star 3
Ristar
Shadow Dancer: The Secret of Shinobi
Shinobi III: Return of the Ninja Master
Sonic & Knuckles
Sonic Spinball
Sonic the Hedgehog
Sonic the Hedgehog II
Sonic 3D Blast
Sword of Varmilion
The Ooze
Vectorman
Vectorman II
Mortal Kombat I
Mortal Kombat II
Mortal Kombat III
Adventure in the Park
Cross the road
Jack’s Pea
Jewel Magic
Curling 2010
Plumbing Contest
Wall-Breaking
Bubble Master
Break a Fireline
Mahjong Solitaire
Warehouse Keeper
Chess
Memory
Snake
Air Hockey
Spider
Naval Power
Balls
Cannon
Fight or Lose
Bottle Taps Race
Bomber
Checker
Hexagonos
Whack-A-Wolf
Mirror Mirror
Panic Lift
Black Sheep
Flash Memory
Brain Switch
Mega Brain Switch
Hidden Agenda
Dominant Amber
Hide and Seek
Jura Formula
Lost World Sudoku
Meatloaf Rotation
Mya Master Mind
Skeleton Scale
T-Rex Memory Match
Yawning Triceratops

Sega dijadualkan untuk mengeluarkan kedua-dua konsol ini pada bulan Oktober 2016. Mega Drive Classic dan Mega Drive Ultimate Portable diumumkan dengan harga £49.99 iaitu sekitar RM270.
Sumber dari Gamasutra.


Assassin’s Creed Mungkin Takkan Keluar Pada 2017, “Akan Kembali Apabila Dah Bersedia” – CEO Ubisoft

Francais Assassin’s Creed berkemungkinan akan berehat selama 2 tahun, sekurang-kurangnya.

Dalam satu temu ramah bersama GameSpot, CEO Ubisoft, Yves Guillemot telah mengatakan bahawa siri Assassin’s Creed mungkin tidak akan muncul sehingga tahun 2018. Beliau mengatakan syarikat mereka “berpeluang untuk membawa (siri ini) ke satu tahap yang lain.”
Dengan kehadiran portfolio siri-siri game yang lain, ia memberikan mereka keselesaan untuk “mengambil masa yang secukupnya untuk memberikan pengalaman itu mengagumkan.”
Apabila ditanya mengenai adakah mereka sudah mempunyai waktu yang telah ditetapkan untuk pelancaran siri ini yang seterusnya, beliau menjawab, “ia akan kembali apabila ia sudah bersedia. Itu adalah apabila kami sudah memiliki sesuatu (untuk ditunjukkan).”

Seperti yang kita tahu, Ubisoft tidak akan mengeluarkan apa-apa siri Assassin’s Creed pada tahun ini – satu tradisi yang telah mereka lakukan sejak 6 tahun lalu.
Sebelum ini, Ubisoft telah mengumumkan Assassin’s Creed The Ezio Collection. Koleksi kisah hidup Ezio ini bakal kembali menjumpai peminat pada 15 November nanti.


Ingin Dapatkan Sijil Dari APU eSports Malaysia Academy? Sediakan RM2730 Untuk Kos Pembelajaran

Sekiranya anda mengikuti perkembangan industri esports tanah air, pasti anda mengetahui tentang APU eSports Malaysia Academy – sebuah akademi esport yang ditubuhkan Asia Pacific University of Technology & Innovation (APU) dengan kerjasama eSports Malaysia (eSM).

Kira-kira dua minggu lalu, permohonan untuk menyertai akademi ini telah dibuka untuk kemasukan 22 April 2017. Empat buah game yang akan menjadi fokus, iaitu Defense of the Ancients 2 (DotA 2), League of Legends (LoL), Counter Strike: Global Offensive (CS:GO) dan FIFA 17.
Setiap game memiliki 3 tahap yang perlu dilalui, iaitu Level 1 (Beginner), Level 2 (Intermediate) dan Level 3 (Advanced), di mana setiap tahap mengambil masa 12 minggu untuk dihabiskan. Pelajar boleh melangkau Level 1 dan Level 2 sekiranya memenuhi beberapa syarat tertentu.
Bermakna, sekiranya pelajar memulakan pengajian dari Level 1, masa yang diambil untuk menghabiskan pengajian ini adalah 9 bulan. Kelas pula hanya diadakan pada hujung minggu.
Umur minimum untuk memasuki akademi ini berbeza mengikut setiap game tersebut, di mana FIFA 17 adalah 10 tahun dan ke atas, LoL (13 tahun), DotA 2 (13 tahun) dan CSGO (17 tahun). Semestinya, kanak-kanak di bawah 18 tahun perlu mendapatkan kebenaran daripada ibu bapa atau penjaga.

Terkini, laman web rasmi APU eSports Malaysia Academy telah dikemaskini, menambah maklumat tentang yuran untuk kursus-kursus ini. Secara kasarnya, terdapat 4 jenis yuran yang perlu dilangsaikan bagi menamatkan salah satu daripada 4 kursus video game yang disediakan, iaitu:

Yuran Pendaftaran – RM90 (untuk pelajar umum)/RM50 (untuk pelajar sekolah menengah)
Yuran Kursus “Beginner Level” – RM780
Yuran Kursus “Intermediate Level” – RM870
Yuran Kursus “Advanced Level” – RM990

Maka, apabila dicampurkan kesemuanya, yuran yang perlu dibayar oleh para pelajar adalah RM2730 bagi pelajar umum, dan RM2690 bagi pelajar sekolah menengah.

Berminat untuk menyertai akademi ini? Inginkan maklumat lanjut? Anda boleh terus layari laman web rasmi APU eSports Malaysia Academy.
Dirasmikan oleh Timbalan Menteri di Kementerian Pendidikan Tinggi, Y.B. Datuk Mary Yap Kain Ching, akademi ini dijangka akan menjadi sebuah institusi melatih dan menyediakan bakat-bakat eSports bukan sahaja dalam menyertai acara kompetitif, malahan mengembangkan bilangan tenaga kerja yang akan memajukan industri eSports tanah air.


Memperkenalkan Asav, Antagonis Dalam Uncharted: The Lost Legacy

Dalam isu keluaran terbaru Game Informer, ia telah menampilkan Uncharted: The Lost Legacy sebagai cover story. Melalui ini, beberapa maklumat baru mengenai DLC standalone diketahui, terutamanya tentang watak antagonisnya.

Memperkenalkan Asav, watak antagonis yang akan membintangi Uncharted: The Lost Legacy. Asav digambarkan sebagai seorang ketua pemberontak yang suatu ketika dulu pernah bekerja dengan pihak kerajaan. Beliau dikatakan akan menerokai harta karun, mural, dan artifak yang mempunyai signifikan budaya kepada rantau itu, dan memiliki beberapa sebab terhadap perlakuannya itu.
Menurut pengarah kreatif, Shaun Escayg mengatakan bahawa Asav mempunyai sejarahnya dengan kerajaan, dan beliau terasa ditinggalkan dalam menyelesaikan sebuah konflik yang telah diselesaikan oleh kerajaan – dan beliau kini ingin memulakan peperangan dan mengaut keuntungan daripada itu.
Ia juga mendedahkan bahawa Asav pernah bekerja bersama Nadine, watak yang pertama kali muncul dalam Uncharted 4 dan bakal menjadi watak utama dalam The Lost Legacy ini di samping Chloe.

Sebelum ini, Naughty Dog telah mendedahkan bahawa selain watak duo Chloe dan Nadine, mereka turut pernah mempertimbangkan dua pasangan lain untuk DLC ini.
Uncharted: The Lost Legacy adalah DLC standalone yang pertama kali diumumkan semasa PlayStation Experience 2016 lalu. Anda boleh saksikan 8 minit aksi gameplay Chloe dan Nadine di sini.


Detroit: Become Human Bakal Diterbitkan Pada Tahun 2018

Detroit: Become Human, sebuah PS4 eksklusif bakal tiba pada tahun hadapan.

Pada E3 yang lepas, Quantic Dream telah menerbitkan sebuah trailer baru yang memaparkan watak yang bakal diketengahkan iaitu Marcus. Selain Marcus, pemain juga akan mengawal 2 watak lain iaitu Kara, sebuah android yang berjaya melarikan diri dan Conor, seorang pemburu upahan yang ditugaskan untuk memburu android seperti Kara dan Marcus.
Walaupun begitu, trailer ini tidak memberikan info lanjut mengenai bila tarikh game ini akan diterbitkan yang pasti mengecewakan ramai peminat. Bercakap dengan GameSpot, David Cage selaku direktor bagi Detroit: Become Human telah menyatakan bahawa game ini akan diterbitkan pada 2018 nanti tetapi sebarang tarikh tepat tidak dapat lagi ditentukan.
Beliau juga pernah menyatakan bahawa Detroit: Become Human adalah 20 kali ganda lebih kompleks daripada mana-mana game keluaran Quantic Dream.
Seperti yang dimaklumkan, tiada tarikh keluaran rasmi yang diumumkan untuk Detroit: Become Human dan ianya keluaran eksklusif untu PlayStation 4.


Berapa Besarkah Map Just Cause 3 Jika Dibandingkan Dengan GTA V?

Ramai yang mengetahui bahawa map yang terdapat dalam Just Cause 3 adalah sangat, sangat besar! Namun, bagaimanakah rupanya jika diletakkan map GTAV bersebelahan?
Kalau korang pernah bermain GTA V dan belum lagi mencuba Just Cause 3, pasti korang tidak tahu perbezaan map antara dua game ini. Haa, ini dekat bawah adalah perbandinganya:

Amacam, map Just Cause 3 sangat besar, kan?
Di bawah ini pula, adalah video dari 8-BIT BASTARD dalam siri mereka, iaitu How Big is It? Dalam siri ini, mereka akan berjalan kaki dari satu titik permulaan yang paling hujung ke satu lagi titik yang paling hujung. Kemudian, mereka akan merekod masa yang diambil untuk sampai ke destinasi tersebut bagi mengetahui berapa besarkah map dalam sesebuah game itu. Jom kita tonton:

GTA V hanya mengambil masa selama 2 jam 1 minit, manakala masa yang diambil Just Cause 3 pula adalah 8 jam 40 minit! Gila betul punya besar!
Jadi, korang yang dah main Just Causte 3 itu, dah habis explore ke belum? Atau dah tak larat nak explore sebab game ini besar sangat? Hehehe.
JomBaca: Just Cause 3: Misi Mencari Easter Egg


Kerajaan Arab Saudi Labur Lebih RM12b Dalam EA, Activision Blizzard, Take-Two

Dana kewangan milik kerajaan Arab Saudi telah melakukan pelaburan besar kepada tiga buah syarikat gergasi industri gaming.
Dana Pelaburan Awam (Public Investment Fund, PIF) yang berpangkalan di Riyadh telah mengambil-alih stok bernilai lebih daripada USD3 billion (sekitar RM12 billion) dalam Activision Blizzard Inc., Electronic Arts Inc., dan Take-Two Interactive Software Inc., lapor Al Jazeera.
Selain itu, PIF yang dipengerusikan Putera Mohammed bin Salman itu turut melabur dalam beberapa syarikat gaming lain melalui yayasan kebajikannya, termasuklah 33.3% saham dalam syarikat Jepun, SNK, yang mana baginda merancang untuk menambah pemilikan sehingga 51% pada masa akan datang.
Pada 2016 Putera Mohammed pernah memberitahu Bloomberg baginda merupakan generasi Saudi pertama yang membesar dengan video game, yang turut mendedahkan siri game game kegemarannya ialah Call of Duty.


Darth Vader, Darth Maul Dan Yoda Jadi Fighter Pilot Dalam Trailer Terbaru Star Wars Battlefront II

Semalam, sebuah video trailer terbaru Star Wars Battlefront II telah leaked, yang mana ia hanya memaparkan babak selama 30 saat.

Terkini, EA telah mengeluarkan versi penuh untuk trailer yang telah leaked semalam secara rasmi. Versi penuh yang berdurasi 1 minit 24 saat ini memperlihatkan game mode Starfighter Assault, sebuah mode yang membawakan pelbagai karakter ikonik Star Wars dari tiga era berbeza.
Ia memaparkan Darth Vader, Darth Maul dan Yoda menjadi salah seorang fighter pilot, selain aksi-aksi peperangan kapal angkasa yang penuh epik. Korang boleh layan video ini di bawah:

Starfighter Assault merupakan satu daripada dua game mode yang akan korang boleh mainkan dalam sesi open beta yang akan dijalankan pada Oktober ini nanti.
Star Wars Battlefront II akan dilancarkan di PC, PS4 dan Xbox One pada 17 November 2017.
JomBaca: Kata EA, Star Wars: Battlefront “Kekurangan Plan Jangka Panjang”, Akan Perbaiki Dalam Sekuel Nanti


Pokemon Sword & Shield Bawa 2 Expansion Pass Baru Di Luar Jangkaan

Untuk kali pertama dalam sejarah siri video game core Pokemon akhirnya mengadaptasi konsep DLC dan tidak akan membawa game ketiga kepada siri Sword & Shield (SwSh) selepas 20 tahun.

Dua expansion pass akan diperkenalkan pada hujung bulan Jun 2020 dan musim luruh 2020 nanti akan diumumkan di Pokemon Direct 09.09.2020. Kedua-dua expansion pass ini berharga USD30 untuk setiap versi Sword atau Shield. Berhati hati apabila semasa pre-order, kot-kot terbeli versi yang salah.
Cara paling selamat untuk membeli adalah dengan membeli dari dalam game SwSh korang miliki apabila menekan butang X untuk ke menu dan menekan ‘Expansion Pass’ di hujung kanan bawah yang akan membawa korang ke e-shop mengikut versi yang digunakan.

Lebih daripada 200 Pokemon dari generasi sebelum ini dan yang baru akan berada dalam kedua-dua expansion ini. Ada juga beberapa Pokemon eksklusif akan berada antara SwSh.
Pokemon Home akan dilancarkan pada Februari 2020 ini juga dapat membawa masuk Pokemon tersebut ke dalam game ini. Mereka yang tidak membeli DLC masih boleh mendapatkan pokemon-pokemon tersebut dengan transfer dari Pokemon Home atau trade dari kawan yang mempunyai DLC.
Kedua-dua map dalam expansion pass kali ini adalah seamless ibaratkan di dalam Wild Area dan Pokemon Den akan berada di seluruh map tersebut. Jadi, korang boleh berjalan sambil kawal kamera dengan lebih senang dan berlari keliling tanpa loading yang banyak.
1. The Isle of Armor
Expansion pertama ini bakal dikeluarkan pada 30 Jun 2020 (tarikh mungkin berubah) bertemakan ‘Growth’ (Pembesaran). Kita dapat lihat evolusi terkahir starter Kanto iaitu Blastoise dan Venusaur serta starter Galar iaitu Cinderace, Intelleon dan Rillaboom mendapat form G-Max dari Raid Den.

Welcome to the Dojo! Berlatih dibawah sayap sifu Mustard yang juga merupakan mentor kepada Leon dan mengadapi quest baru. Pelbagai kosmetik bertema ‘ninja/samurai’ akan dilancarkan.

NPC baru juga akan diperkenalkan kepada rival baru membawa quest baru eksklusif mengikut versi. Dalam Sword, Klara menggunakan poison type, di dalam Shield pula Avery menggunakan psychic type.
Jalan cerita expansion ini menitikberatkan tentang Pokemon Legendary terbaru, Kubfu, seekor fighting pokemon. Apabila korang menghabiskan latihan bawah Mustard, pokemon ini akan evolve kepada Urshifu. Urshifu boleh G-Max dan mempunyai 2 jenis type. Pertama, single strike style yang mempunyai move-type fighting dan dark. Kedua, Rapid style yang merupakan fighting dan water move-type.

Selepas menghabiskan training dengan Urshifu, inilah masanya untuk menyerlah di dalam Online dan Official competitions.
Selain itu, Apricorns (membuat pokeball menggunakan buah), Exp Charm dan customize basikal rotom juga akan diperkenalkan.
2. The Crown Thundra
Expansion kedua ini bakal dikeluarkan pada musim luruh 2020 bertemakan eksplorasi. Korang akan menjumpai temple yang agak ‘familiar’ dan pokok misteri yang besar di tempat paling tidak dijangka. Di sini Trainers akan berjumpa dengan pelbagai Pokemon lama dalam variasi baru.
2 ekor jenis ‘Regi’ yang baru kelihatan seperti cahaya dan kegelapan (spekulasi berdasarkan gambar je ok) bakal dijumpai di dalam temple tersebut.
Terdapat mode co-op terbaru memberi korang dan kawan-kawan untuk explore den ‘underground’ terbaru mempunyai pokemon Legendary dari siri sebelum ini untuk ditangkap. Ada juga Pokemon Legendary Kanto di dalam variasi Galar. Haa, siapa tak nak Legendary Birds ini dengan design yang lebih edgy dan garang!

Seekor Pokemon Legendary baru Calyrex adalah type psychic dan grass di mana cerita tentang misteri dan latar belakang Pokemon ini menjadi sebuah kisah lama di dalam daerah Galar. Clayrex mempunyai simbol triforce mirip francais Legend of Zelda di keliling tengkuknya. Adakah ini berhubung dengan francais Zelda dari Nintendo? Adakah Calyrex merupakan ‘true royalty’ sebelum Zacian dan Zamazenta sebagaimana al-kisah Swordward dan Shielbert mengatakan mereka adalah darah ‘keturunun diraja’ yang sebenar?

Selain itu, lebih penambahan kosmetik akan ditambahkan lagi yang kelihatan futuristik. Selepas menghabiskan segala quest yang diberi ke Trainer, lebih banyak badge untuk dimenangi dan dipakai di jersey di dalam competition.
Oh sebelum menutup berita ini, Slowpoke versi Galar sudah pun ditunjukkan. Slowpoke boleh di-evolve-kan menggunakan batu tertentu kepada Slowbro di dalam Isle of Armor atau Slowking di dalam Crown of Thundra. Buat masa sekarang, korang boleh pergi ke Wedgehurst Station dan berjumpa Karla atau Avery. Mereka bakal mengambil kereta api untuk ke Isle of Armor tiba tiba ada pula Slowpoke halang jalan, jadi terpaksalah korang tangkap Slowpoke tersebut untuk menyelamatkan keadaan!

Amacam expansion baru? Mengejutkan bukan? Dari asal di mana Gamefreak Pokemon berkata hanya akan ada 400 sahaja tetapi kini dengan season pass pertama lebih dari 600 Pokemon boleh ditangkap.
Pokemon adalah antara siri video game popular yang paling lambat adaptasi konsep ‘DLC’ berbanding pelbagai siri video game yang lain. Ramai peminat tegar lama pokemon yang marah mengatakan Pokemon SwSh memotong kandungan ini dan dibuat kepada DLC dari meletakkan sekali dari awal daripada memerah duit menggunakan konsep ini.


Pilihan Bahasa Indonesia, Thai Dan Vietnam Adalah Antara Fungsi Baru Yang Dibawakan Ke Dalam Kemaskini Sistem 5.0 PS4

Sejak diumumkan bulan Julai lalu, akhirnya kemaskini sistem 5.0 untuk PS4 akhirnya tiba untuk para pemain.
Semalam petang, Sony telah melancarkan kemaskini sistem 5.0 untuk PS4. Ia telah membawakan pelbagai fungsi baru untuk konsol kegemaran korang ini.
Melalui sekian banyak fungsi baru yang ditampilkan, ini adalah beberapa pembaharuan yang kami rasakan korang patut tahu. Jom kita tengok.
1. Family on PSN

Sony telah memperkenalkan “Family on PSN”, sebuah fungsi yang lebih fleksibel kepada para ibu bapa/penjaga untuk mengawal aktiviti yang dilakukan oleh kanak-kanak.
2. Custom Lists

Korang kini boleh mencipta senarai dalam Friends yang korang boleh ubasuai sendiri siapa yang ada senarai tersebut. Fungsi ini digelar Custom Lists. Ia pastinya berguna untuk mereka yang mempunyai ramai pemain dalam Friends tetapi ingin mencari dan menghantar invitations kepada rakan-rakan rapat sahaja.
3. Kemaskini Fungsi Broadcast
Kini, apabila korang sedang broadcast melalui PlayStation VR, komen yang diberikan oleh penonton boleh dilihat bukan sahaja dalam cinematic mode, malah dalam VR mode.
Dan seperti kami laporkan sebelum ini, para pemain di PS4 Pro kini boleh melakukan broadcast dengan resolusi 1080p 60fps di Twitch.
4. Kemaskini Notifications
Fungsi Notification juga telah mendapat beberapa kemaskini yang lebih kemas. Korang kini boleh memilih untuk tidak mengeluarkan apa-apa pop-up notifications semasa menonton video.
Selain itu, korang boleh memilih untuk tidak mengeluarkan previu mesej di pop-up notifications. Bermakna, jika korang memilih setting ini, korang perlu membuka mesej itu di menu utama PS4 untuk membaca teks yang dihantar.

Kemudian, korang juga boleh memilih warna pop-up notifications, iaitu sama ada warna putih atau warna hitam.
5. Kemaskini Quick Menu

Quick Menu turut dikemaskini dengan fungsi yang lebih memudahkan. Tab Notifications kini telah diletakkan dalam Quich Menu. Di samping itu, butang “Leave Party” juga ditambah dalam tab Party, memudahkan lagi korang untuk keluar dari Party dengan lebih pantas.

Jam juga ditambah di atas kanan apabila menekan Quick Menu.
6. Pilihan Bahasa Yang Lebih Banyak
Sistem PS4 kini telah ditambah dengan 7 bahasa baru untuk pilihan pemain, iaitu Bahasa Czech, Greek, Hungary, Indonesia, Romania, Thai dan Vietnam.
Korang boleh tengok kesemua senarai fungsi yang ditambah dalam kemaskini terbaru ini di sini. Korang juga boleh layan video-video trailer yang memperlihatkan fungsi-fungsi baru di bawah:

Jadi, apa fungsi terbaru dalam kemaskini sistem 5.0 ini yang paling korang suka? Yang tak suka pula ada?
Apa pula fungsi yang korang ingin lihat dalam kemaskini akan datang? Cuba kongsikan dengan kami.


DLC Untuk Street Fighter V Akan Diteruskan Sehingga Tahun 2020

Rancangan masa panjang telah dibuat untuk siri fighting kegemaran ramai ini.

Dalam temubual oleh Famitsu, Yoshinori Ono berkata rancangan masa panjang telah disediakan untuk Street Fighter V dan ini adalah sehingga tahun 2020. Apabila disoal sama ada Capcom akan menerbitkan sebarang fighting game antara jangka masa ini, Ono tidak memberikan jawapan jelas tetapi hanya menjawab “masih banyak usaha harus dilaksanakan dalam menjadikan Street Fighter V sebagai sebuah acara eSport.”
Capcom Cup akan berlangsung di PlayStation Experience 2016 dan ramai menjangkakan bahawa terdapat pengumuman besar dari Capcom.


Pemain FIFA Dan PES Asal Terengganu, Ini Peluang Untuk Korang Mewakili Negeri

Mana anak jati Terengganu yang handal bermain PES dan FIFA? Ini korang berpeluang untuk mengharumkan nama ganu kite.

Terengganu Esports Challenge telah diumumkan — merupakan sebuah kejohanan esports anjuran Jabatan Belia dan Sukan Negeri Terengganu dengan kerjasama Pejabat Daerah Marang serta Esports Malaysia Terengganu.
Kejohanan ini bertujuan untuk mencari pemain-pemain handalan PES dan FIFA yang berasal dari Terengganu. Setiap juara dari kedua-dua game ini akan mewakili pasukan negeri Terengganu ke pertandingan seterusnya di Hari Sukan Negara yang dijangka akan diadakan pada bulan Oktober 2019.
Terengganu Esports Challenge akan diadakan 22 dan 23 Mac 2019 di Dewan Utama Majlis Daerah Marang, Terengganu.
Ada tiga syarat utama yang diletakkan untuk kejohanan ini, iaitu pemain tempatan negeri Terengganu sahaja; pemain yang pernah mewakili Malaysia tidak dibenarkan; dan pemain profesional juga tidak dibenarkan.

Untuk mendaftar dan maklumat lanjut, korang boleh terus tekan pautan group Whatsapp di bawah untuk pilihan game yang korang ingin sertai:

PES
FIFA


Sony Dilaporkan Sedang Membangunkan Remake Game Pertama The Last of Us Untuk PS5

Bloomberg telah mengeluarkan satu artikel yang cukup panas. Penulis kontroversinya, Jason Schreier telah membuka pekung Sony yang dikatakan terlalu ‘obsesi terhadap blokbuster’.
Laporan ini mengatakan yang pernah terdapat satu pasukan pembangunan yang ditugaskan di Sony Visual Arts Services Group bagi membangunkan remake (bukan remaster) game pertama The Last of Us untuk PS5. Walau bagaimanapun, Sony tidak memberikan sumber yang cukup terhadap pembangunan remake ini — dikatakan orang atasan Sony tidak begitu yakin dengan projek ini.
Sejak itu, delegasi utama untuk projek remake ini telah dipindahkan semula kepada Naughty Dog, yang mana projek ini dikatakan masih lagi berjalan di bawah studio tersebut.
Apa yang ditekankan dalam artikel Bloomberg ini adalah bukan semata-mata mengenai remake The Last of Us itu, tetapi lebih kepada bagaimana Sony mengendalikan projek-projek mereka. Syarikat itu dikatakan tidak memberikan sokongan yang sama rata kepada studio-studio kecil berbanding sumber-sumber yang diberikan kepada studio-studio yang lebih besar dan stabil seperti Naughty Dog dan Insomniac Games.
Ketika projek remake itu masih berada di tangan Sony Visual Arts Services Group, pembangunannya telah tergendala seketika, mengalihkan pekerja-pekerja di sana untuk membantu Naughty Dog menyiapkan The Last of Us Part II. Kemudian, apabila sekuel itu sudah dilancarkan secara global, ia menarik pula pekerja-pekerja Naughty Dog untuk membantu Sony Visual Arts Services Group menyambung projek remake tersebut.
Rata-rata peminat memberikan reaksi cukup negatif terhadap laporan ini. Mereka mengecam tindakan Sony yang terus-menerus memerah game survival zombi itu. The Last of Us pertama kali dilancarkan pada 2013, mendapat remaster untuk PS4 pada 2014, mendapat kemaskini PS4 Pro pada 2016, dan mendapat kemaskini kecil untuk PS5 kira-kira enam bulan lalu.
Dan kini, sekiranya laporan ini benar, Sony ingin remake pula The Last of Us.

The Last of Us came out 8 years ago, got remastered 7 years ago, got a PS4 Pro upgrade 5 years ago and another performance update cutting load times to a fraction 6 months agoAnd that new studio is being used to completely remake it? pic.twitter.com/Chv5YoVQT3— Corey Cudney (@CoreyCudney) April 9, 2021

Ada juga peminat yang mempersoalkan mengapa Sony tidak membangunkan remake untuk beberapa francais lain yang sudah ‘mati’, antaranya Sly Cooper, Resistance, Jak & Daxter, SOCOM, Gravity Rush dan Twisted Metal.

PlayStation franchises that are dead:– Sly Cooper– Resistance– Jak & Daxter– SOCOM– Gravity Rush– Twisted MetalAlso PlayStation: “Let’s remake the first The Last Of Us”— Matty (@G27Status) April 9, 2021

Semasa laporan Bloomberg ini diterbitkan, projek remake The Last of Us dikhabarkan masih lagi berjalan di bawah kendalian Naughty Dog sendiri.
Sama-sama kita nantikan apa-apa respon daripada Sony terhadap dakwaan ini.


PS4 Pro Hanyalah Gimik Pemasaran, Xbox One X Jauh Lebih Baik – Kata Penganalisis

Xbox One X lebih baik berbanding PS4 Pro?

Sebagai gamers yang neutral, kita mungkin akan melihat bahawa konsol PS4 Pro dan Xbox One X adalah tidak jauh beza. Walaupun secara teknikalnya Xbox One X memiliki hardware yang lebih baik daripada PS4 Pro, ramai daripada kita tetap menganggap kedua-dua konsol ini hanyalah kesinambungkan kepada konsolnya yang asal – iaitu PS4 dan Xbox One.
Lebih-lebih lagi, kita tidaklah mendapat game-game eksklusif untuk PS4 Pro dan Xbox One X. Atau dalam kata lain, game apa sekalipun yang dikeluarkan di kedua-dua konsol paling canggih masakini itu, ia tetap perlu keluar untuk konsol asalnya.
Walau bagaimanapun, itu bukanlah pandangan Lewis Ward, Pengarah Kajian Gaming dan VR/AR dari IDC. Berkata kepada Gamingbolt, beliau menyatakan terdapat beberapa perbezaan antara Pro dan One X – antaranya walaupun Sony bakal memperkenalkan PS5 yang lebih baik dalam beberapa tahun akan datang, Microsoft nampaknya ingin bergembira dengan apa yang mereka sajikan dengan One X buat masa ini.

“PS4 Pro kebanyakannya hanyalah satu gimik pemasaran”, katanya apabila ditanyakan tentang soalan adakah PS5 atau satu lagi konsol tambahbaik daripada Sony. “Ia langsung tidak sama dalam aspek peningkatan prestasi Xbox One X. Secara asasnya ia adalah satu konsol standard yang disegarkan, tapi Sony mengubah beberapa unit dalaman dan mendapat peningkatan prestasi 10% untuk Pro.”
“Xbox One X adalah sesuatu yang lebih kepada rekaan semula asas-asas dan sekurang-kurangnya 40% lebih kuat berbanding PS4 atau Xbox One yang asal. Xbox One X boleh melakukan VR dan AR, walaupun Microsoft akan tunggu untuk mengubah fungsi itu sehingga ada perisian yang hebat untuk itu – dan ia secara besarnya akan melibatkan pembangunan aplikasi Windows 10 PC.”
“Xbox One X akhirnya akan menjalankan kandungan pra-wujud yang tidak boleh dilakukan oleh Xbox One, dan saya seperti tidak menyalahkan Microsoft untuk menunggu masa itu tiba buat masa ini (sekurang-kurangnya akhir 2018 dan mungkin 2019). Xbox One X adalah konsol generasi ke-8.5. PS4 Pro bukan.”

Itu adalah pandangan penganalisis ini. Apa pula pandangan korang? Sependapat dengan beliau?


Capcom, TiMi Umum Kerjasama Untuk Game Mobile Monster Hunter

Satu lagi francais game popular akan dibawa ke arena mobile. Kali ini, game RPG pemburuan raksasa terkenal, Monster Hunter.
TiMi Studio dan Capcom telah mengumumkan kerjasama untuk membangunkan game mobile untuk siri Monster Hunter.
Tiada butiran lanjut didedahkan, selain hanya menyatakan “game yang sedang berada dalam pembikinan ini akan menghasilkan semula aksi-aksi memburu yang mendefinisikan siri Monster Hunter, dan menawarkan para pemain sebuah pengalaman game baharu yang unik untuk peranti mobile.”
TiMi sememangnya sebuah studio yang telah banyak menghasilkan game mobile yang berjaya, antaranya Arena of Valor, Call of Duty: Mobile, Pokemon Unite dan banyak lagi.

pic.twitter.com/TJSpPQB54N— TiMi Studio Group (@timistudios) November 8, 2022


Kipas PS5 Akan Mendapatkan Kemaskini Software Berterusan Untuk Menambahbaik Prestasi

Kita telah melihat daripada video rasmi bahawa konsol PS5 bersaiz begitu besar, dan komponen terbesarnya ialah kipas. Kipas PS5 ini bukan sahaja hadir sebagai hardware, malah turut dilengkapi dengan software tersendiri.
Perkara ini disahkan oleh Naib Presiden Jabatan Rekaan Mekanikal, Divisyen Rekaan Hardware Sony Interactive Entertainment, Yasuhiro Ootori ketika bercakap kepada 4Gamer.net (via Resetera).
Beliau mendedahkan bahawa kipas PS5 akan mengumpulkan data-data daripada kemaskini-kemaskini game untuk menambahbaik prestasinya secara berterusan dari semasa ke semasa.
Kipas PS5 dikawal oleh APU (Accelerated Processing Unit) dalam sistem PS5, dan ia menggabungkan cip CPU/GPU dari AMD untuk kuasa tambahan. Prestasi yang akan pemain nikmati semasa pelancaran kelak bukanlah satu prestasi yang sudah mencapai maksima, sebaliknya ia akan berevolusi secara berterusan dengan mengumpulkan data daripada game-game yang bertujuan untuk mengoptimakan kipas itu sendiri dan interaksinya dengan PS5 secara keseluruhannya.
PS5 akan dilancarkan pada 12 November di beberapa negara terpilih. Untuk pasaran Malaysia, Sony akan mengumumkan tarikh pelancaran dan harganya apabila mereka sudah bersedia.


NBA 2K16: Terbang Tinggi Bersama Pemain NBA!!

Hola!! Gamers, korang pencinta permainan bola keranjang?? Tapi tak berapa power bile bermain atau malu dikutuk kalau main bersama geng-geng korang? Takpe bro, kiteorang ade berita baik punya untuk korang, peminat NBA terutamanya.

Visual Concepts mengumumkan bahawa NBA 2K16 akan direleasekan pada 29 September 2015 ini. Huhuhu dah dekat geng.

Korang boleh bermain secara VS Mode, pilih team kesukaan korang, lawan dengan A.I. Korang bole dunk, 3 pointer shoot yang berjaya, semua ini takde masalah dan jangan risau korang takkan kene kutuk punya.

Selain itu korang bole memilih Mode MyCareer untuk dimainkan dan korang akan develop character korang sendiri sehingga korang jadi setaraf dengan legend-legend NBA. Fuyooo!!!
Jom kite layan dulu trailer NBA 2K16 :

So apalagi?? Takkan kiteorang nak kene ingatkan, korang save la budget tuh kalau berminat dengan NBA 2K16 ni.
ADIOS!!!


Mode Multiplayer Deus Ex: Breach Kini Boleh Didapati Secara Percuma

Hanya boleh didapati untuk pemain-pemain PC.

Square Enix telah mengumumkan bahawa mode multiplayer Deux Ex yang dikenali sebagai Breach akan diterbitkan berasingan dan boleh didapati secara percuma melalui Steam.
Apa yang lebih menarik, Deux Ex: Breach akan menerima update yang bakal memberikan pemain-pemain kepada pelbagai content baru seperti senjata dan map.
Jika korang masih belum mencuba Deus Ex: Mankind Divided, mungkin ini adalah peluang terbaik untuk mengenali dunia futuristik ciptaan studio Eidos Montréal kerana ianya percuma.


For Honor: Gameplay Story Campaign Memperlihat Aksi Vikings Menyerang Samurai

Dalam sidang media Ubisoft yang sedang berlangsung sekarang, mereka telah memperkenalkan gameplay story campaign.

Gameplay ini telah memaparkan angkatan laut Vikings yang menyerang kubu pertahanan pihak Samurai. Ia dimulakan dengan serangan jarak jauh dari Samurai yang ingin menghalang kemasukan Vikings ini.
Beberapa mekanik terbaru telah diperlihatkan seperti memanjat ke kawasan lebih tinggi menggunakan cangkuk dan tali serta aksi pertarungan yang lebih kejam dan ganas.
Karakter Vikings yang dimainkan telah bertarung dari kawasan pantai hinggalah ke tingkat paling atas kubu dan di akhirnya telah bertemu dengan “boss” Samurai. Pertarungan yang lebih sengit dan mendebarkan dipaparkan dalam aksi “boss” ini.
Jom layan:

Anda sudah boleh mula mendaftar untuk berpeluang bermain versi Alpha dan Beta di sini.

Baru sahaja diumumkan, For Honor akan dilancarkan pada 14 Februari 2017, iaitu pada Hari Kekasih di PC, PlayStation 4 dan Xbox One.


Siri Animasi League of Legends, Arcane Akan Ditayangkan Di Netflix Pada November, Saksikan Trailer Terbaru

Antara kandungan yang ditampilkan semasa acara TUDUM oleh Netflix malam tadi ialah siri animasi League of Legends, Arcane.
Netflix telah memperlihatkan trailer terbaharu Arcane yang penuh aksi berdurasi 2:44 minit. Bersama-sama dengan trailer ini, tarikh mula tayangan juga diumumkan.
Arcane akan mula distrim di Netflix pada 6 November 2021.


PlayStation State of Play Akan Diadakan Pada Jumaat Pagi Ini, Tiada Berita PS5

Dalam acara State of Play oleh PlayStation yang terakhir lalu, Sony memperlihatkan 20 minit gameplay The Last of Us Part II.
Kini, Sony telah mengumumkan State of Play yang seterusnya, iaitu ia bakal berlangsung pada 7 Ogos ini (Jumaat), 4 pagi (waktu Malaysia). Korang boleh tontonnya di platform rasmi PlayStation di Twitch dan Youtube.
Walau bagaimanapun, Sony menyatakan dengan jelas bahawa acara livestream ini tidak akan mendedahkan apa-apa butiran besar tentang PlayStation 5.
Sebaliknya, mereka akan memfokuskan kepada game-game pihak ketiga yang bakal tiba ke PS4 dan PS VR. Beberapa berita baharu tentang game-game PS5 yang didedahkan pada Jun lalu juga akan disebutkan dalam acara pada Jumaat ini.
Kata Sony lagi, acara yang bakal berlangsung selama 40 minit itu tidak akan membincangkan tentang PlayStation Studios, serta tiada kemaskini tentang hardware, pra-tempah dan tarikh pelancaran PS5.


Pengarah God of War Mengacah Sesuatu Misteri Di Twitter, Sekuel Bakal Diumumkan?

Pengarah God of War (2018), Cory Barlog sememangnya pengguna yang aktif di Twitter, dan terbaru, beliau telah mengacah sesuatu yang cukup misteri melalui akaun peribadinya.
Sukar untuk gambarkan tweet beliau ini. Apa yang boleh kami katakan ialah terdapat tweet yang tertulis “END TRANSMISSION”. Kemudian, lebih bertambah aneh apabila gambar profilnya telah ditukar kepada gambar satelit, manakala cover photo pula telah ditukar kepada gambar angkasa lepas yang dipenuhi bintang-bintang.
Korang boleh lihatnya di bawah:

—-<END TRANSMISSION>…...
— Cory Barlog 🖖 (@corybarlog) November 7, 2019

Menurut Gematsu yang telah menafsirkan tweet dan profil serba baharu Barlog ini: melalui pembacaan kod Morse, bio beliau diterjemahkan sebagai “55HSIE”, manakala tweet tersebut pula ialah “SIE”.

Cory Barlog (God of War director) has updated his Twitter images and bio, and tweeted this. His bio reads "55HSIE" in Morse code. The Morse code in his tweet reads "SIE," with one letter per line. https://t.co/EfJtimNhUC
— Gematsu (@gematsucom) November 7, 2019
Para peminat dan pemerhati masih berspekulasi tentang apakah sebenarnya yang cuba disampaikan oleh Barlog. Antara yang menarik ialah singkatan “SIE” itu yang boleh jadi “Sony Interactive Entertainment”. Selain itu, dalam satu ucapan yang dilakukan Barlog pada Mac lalu, ada menerangkan tentang perkaitan bintang-bintang dengan mitologi yang ada dalam God of War. Korang boleh bacanya di bawah:

From Cory Barlog's GDC 2019 presentation in March https://t.co/OuFyiMI8cw
Thanks, @famikon_log! pic.twitter.com/sQc7yE92UV
— Gematsu (@gematsucom) November 7, 2019
Maka, bolehlah kita simpulkan bahawa teaser ini sesuatu yang berkaitan dengan God of War. Sekuel bakal diumumkan dalam masa terdekat?


Sifu Akan Hadir Ke Xbox Dan Steam Bersama Mode Arenas

Game seni mempertahankan diri, Sifu akan hadir ke platform Xbox dan Steam pada bulan Mac 2023. Ia didatangkan sekali dengan mode baharu iaitu Arenas.

Sifu kini boleh didapati di konsol PlayStation, PC melalui Epic Game Store dan Nintendo Switch. Untuk versi Xbox dan Steam, selain mode Arenas, ia juga akan mendapat kemaskini terbaru yang disertakan sekali fungsi Replay Editor.
Mode Arenas akan menambah 9 map baharu dengan cabaran-cabaran khas. Selesai cabaran dalam arena membolehkan pemain unlock modifiers baharu. Di mana modifiers itu akan menambah pergerakan alternatif seni bela diri baharu pada karakter. Arenas juga akan memberikan pemain cheats dan pakaian khas untuk di-unlock.


Anime Onimusha Diumumkan Oleh Netflix Dan Capcom

Selepas melihat kejayaan adaptasi anime Netflix seperti Castlevania, Cyberpunk: Edgerunners dan Arcane, Onimusha bakal mengikut jejak langkah yang sama.
Platform penstriman itu mengumumkan satu lagi kolaborasi besar. Netflix bekerjasama dengan Capcom untuk menghasilkan adaptasi anime Onimusha. Takashi Miike dan Shinya Sugai sebagai pencipta bersama dan pengarah.

It's your first look at ONIMUSHA, an anime based on CAPCOM's legendary game. Created by Takashi Miike and Shinya Sugai from Sublimation, with Musashi Miyamoto modeled after Toshiro Mifune #TUDUM#TUDUMjapan#ONIMUSHA#鬼武者 pic.twitter.com/oeX6FO2hWS— Netflix Anime (@NetflixAnime) September 25, 2022

Penghasilan animasi dilakukan oleh Sublimation. Manakala protagonis, Musashi Miyamoto akan dimodelkan mengikut pelakon Toshiro Mifune.
Siri itu akan menggunakan model-model karakter CGI 3D dengan lukisan 2D untuk latar belakang serta penggunaan teknologi animasi terkini.


Fortnite Bawakan Kandungan Karakter Street Fighter – Kosmetik Ryu Dan Chun-Li

Epic Games sememangnya tidak mahu mengalah dalam membawakan kandungan silang dari francais lain ke dalam game battle royale popular mereka, Fortnite.
Terbaharu, Fortnite akan membawakan skin kosmetik untuk dua karakter ikonik Street Fighter, iaitu Ryu dan Chun-Li. Berita ini diumumkan dalam satu video pendek yang memaparkan rakaman klasik Street Fighter di game arcade.
Korang boleh saksikannya di bawah:

Pemain boleh dapatkan kosmetik-kosmetik ini di Item Shop, yang didatangkan sekali dengan pelbagai item lain seperti Training Bag Back Bling, Shoryuken! Emote, Super Cab-Masher Back Bling, Lightning Kick! Emote serta boleh dapatkan juga item tambahan lain seperti Seven Star Flashing Flail Pickaxe.
Fortnite boleh dimainkan secara percuma di PC, PS4, PS5, Xbox One, Xbox Series, Switch, iOS dan Android.


Rampage 2: Universal Tour (1999) memusnahkan bandar Kuala Lumpur, Malaysia


Overwatch Memperkenalkan Server Browser, Mode CTF Bakal Dikekalkan!

Sukakan mode tangkap (bendera) ayam? Penat dengan turret Torbjorn dan tembakan beam-lekat-badan-isap-nyawa Symmetra? Mahukan Server Browser?

Di dalam perancangan update terbaru,  Jeff Kaplan telah mengumumkan bahawa kini pemain Overwatch akan dapat bermain dengan aman mengikut kehendak mereka dengan menggunakan ciri server browser.
Pemain boleh mengatur peraturan cara game tersebut untuk di host, malah pemain lain boleh join sekali jika ia menetapi kriteria yang mereka tercari-cari. Contohnya seperti ban hero yang korang rasa annoying, game yang tiada cooldown atau bermain di map tertentu sahaja.
Dikatakan dahulu, mode Capture The Flag (CTF) merupakan antara salah satu mode yang akan dikeluarkan pada day-one tetapi disebabkan beberapa faktor yang tidak balance menyebabkan mode ini ditarik balik. Pihak developer Overwatch telah mendapat maklumbalas atas mode CTF yang diadakan sempena event Hari Raya Cina. Setelah membuat beberapa pertukaran, mode ini akan dijadikan salah satu mode kekal di dalam mode ‘arcade’ nanti.
Terdapat ramai pemain yang merasa masih banyak yang perlu dibaiki. Bagi penulis pula memang amat gemar mode ini tapi berasa amat frust apabila mendapat 6 seri antara 10 game yang di main. Terfikir pulak, lebih baik kalah terus, daripada terasa tergantung apabila dua-dua pihak tiada yang menang dan membawa pulang lootbox mingguan.
So, apa yang korang ingin customize di dalam game anda? Share sikit dengan kami antara peraturan kreatif yang korang terfikir sekarang!


Street Fighter 5: Siri Character Intro: Dhalsim, Pakcik Sami Main Api

Aihh, penulis begitu khusyuk bermain Street Fighter 5, sampai terlupa nak introduce character lain! Jom kita tengok video introduction untuk Dhalsim dari Capcom ini!

Dhalsim si sami yang inginkan kehamonian dan kedamaian kini ingin menyebarkan ilmu Yoga dimilikinya kepada masyarakat umum! Tapi, Dhalsim yang dulu bukanlah yang sekarang!
Kalau korang minat dengan rushdown character yang slow dengan move speed yang confusing – mungkin Dhalsin lah pilihan yang terbaik! Yoga Flame overhead dan Yoga Burner atas lantai bagi damage Area of Effect disertakan dengan moveset semasa teleportation/levitation dan command grab yang ganas menjadikan Dhalsim seorang character rushdown yang wajar digeruni!
[su_box title=”JomBeli!” box_color=”#ff0000″]Khas untuk pembaca JomGaming! Korang boleh Order Street Fighter 5 dengan menghantar ‘JGSFV‘ ke Inbox Partner Seller kitorang dan dapatkan diskaun RM10!
Dapatkan penghantaran launch-day PERCUMA terus ke kawasan anda bagi yang menetap di Lembah Klang!
[/su_box]


The Last of Us Part I: Boleh Beli or Boleh Blah!?

Apabila sebut saja tentang ‘remake’, apa perkara pertama yang terlintas dalam fikiran korang?
Kita tentunya akan terbayang tentang sebuah game yang membawakan grafik dan beberapa ciri moden lain, dalam masa sama mengekalkan perkara-perkara asas dari game asal seperti jalan ceritanya.
Maka, secara keseluruhan, itulah apa yang penulis boleh simpulkan dalam remake untuk The Last of Us ini. Tak lebih dan tak kurang.
Naughty Dog menyajikan bermacam ciri dan fungsi yang khas untuk PS5 ke dalam remake ini. Tapi, berbaloikah untuk mendapatkan game ini dengan harga sebegitu rupa, dalam situasi kita sudah pun bermain game asalnya?
Jom kita ikuti ulasan ini.
Remake Atau Remastered?

Pada Jun lalu, Sony dan Naughty Dog telah mengumumkan remake untuk game pertama The Last of Us yang dilancarkan pada 2013. Judul rasmi yang digunakan ialah The Last of Us Part I, menggunakan format yang sama dengan sekuelnya, The Last of Us Part II.
Sejak hari pertama pengumuman lagi, Naughty Dog menyatakan dengan begitu jelas bahawa game ini merupakan sebuah remake yang dibangunkan sepenuhnya dari kosong (ground-up). Secara tak langsung, game ini bukanlah versi remastered seperti yang mereka lakukan untuk versi PS4, yang dikenali sebagai The Last of Us Remastered.
Grafik Memukau

Naughty Dog benar-benar mengotakan janjinya dalam remake ini. Grafik yang disajikan sememangnya memukau.
Setiap wajah karakter, persekitaran sekeliling, pemandangan jauh ke hadapan, semuanya memberikan satu kepuasan terbaik yang pernah Naughty Dog berikan dalam universe The Last of Us.
Bermain dan masuk semula ke dalam dunia pasca-apokalips The Last of Us sememangnya memberikan satu perasaan nostalgia yang amat istimewa.
Penulis masih teringat bagaimana pertama kalinya menikmati game ini di zaman PS3 pada tahun 2013. Ketika itu, penulis cukup kagum dengan latar belakang dan visual yang ditampilkan. Dan dalam remake ini, Naughty Dog sekali lagi berjaya membangkitkan kekaguman itu.
Apa Ceritanya?

Jalan cerita The Last of Us Part I tentunya mempunyai jalan cerita yang seratus peratus sama dengan game asalnya. Tiada sebarang perubahan langsung.
Penulis pasti sebahagian besar pembaca JomGaming telah pun sekurang-kurangnya sekali menghabiskan The Last of Us. Tapi mungkin ada juga sesetengah pembaca yang masih belum pernah mencuba game ini.
Game ini dah pun berusia 9 tahun. Ramai yang menganggap The Last of Us sebagai antara game PlayStation terbaik pernah dihasilkan, bahkan mungkin antara game terbaik dalam sejarah. Kenapa korang masih tak pernah main?
Baiklah, untuk korang yang masih belum pernah main, ceritanya bermula begini.
Jalan cerita utama game ini bermula 20 tahun selepas dunia moden runtuh disebabkan pandemik. Wabak yang merebak ke seluruh dunia itu telah menukarkan manusia yang dijangkiti menjadi zombi, yang dipanggil Clicker.
Kita akan bermain sebagai Joel yang berusia sekitar akhir 40-an. Dalam satu situasi yang tidak dapat dielakkan, Joel telah ditugaskan untuk membawa satu ‘kargo’ ke satu destinasi. Tanpa diketahui, ‘kargo’ tersebut adalah seorang gadis remaja berusia 14 tahun bernama Ellie.
Dalam perjalanan itu, Joel dan Ellie pada mulanya tak sekepala, namun semakin lama mereka mengenali antara satu sama lain, hubungan mereka menjadi semakin rapat. Apakah sejarah hidup Joel? Siapakah Ellie? Mengapa begitu penting untuk dihantarkan ke satu destinasi dengan selamat?
Korang akan dibawa menelusuri satu perjalanan yang penuh dengan emosi dan debaran, dalam dunia pasca-apokalips Amerika yang penuh dengan zombi dan manusia-manusia kejam.
Fungsi DualSense

Penulis sudah pun bermain fungsi-fungsi controller DualSense, iaitu adaptive triggers dan haptic feedback, dalam beberapa game seperti Ghost of Tsushima Director’s Cut, Horizon Forbidden West, dan yang terbaharu The Last of Us Part I.
Bagi korang yang tidak tahu, adaptive triggers adalah fungsi di mana butang R2 dan L2 akan beradaptasi menjadi keras atau lembut untuk ditekan bergantung kepada situasi. Misalnya, dalam The Last of Us Part I ini, intensiti butang R2 akan berubah-ubah ketika memanah dan menembak bergantung kepada senjata api apa yang digunakan.
Haptic feedback pula adalah ciri gegaran (vibration) controller yang lebih terperinci. Contohnya, kalau terkena tembakan dari arah kanan, bahagian kanan controller sahaja yang akan bergegar.
Penulis berpendapat teknologi yang dibawakan ke dalam DualSense adalah sangat cool dan menakjubkan. Walau bagaimanapun, penulis secara peribadi bukanlah penggemar fungsi-fungsi ini.
Setelah mencuba teknologi ini dalam beberapa game, termasuk game remake ini, penulis selalunya akan menghidupkannya dalam beberapa minit awal untuk mencuba-cuba sahaja. Penulis mulanya akan rasa kagum dan kemudian, penulis akan mematikannya kerana kurang selesa.
Kekerasan butang R2/L2 yang bertukar-tukar terasa menyusahkan untuk ditekan. Gegaran yang kadangkala terlalu kuat pula membuatkan penulis tak selesa ketika menggenggamnya, lebih-lebih lagi dalam situasi yang memerlukan fokus sepenuhnya seperti melawan Clicker.
Berbaloikah Dengan Harganya?

Sebagai sebuah projek remake, The Last of Us Part I tentunya sebuah game yang berjaya. Apatah lagi, ia merupakan remake kepada salah satu game yang terbaik yang pernah dihasilkan.
Namun, berbaloikah untuk kita bermain semula, bersama ciri-ciri baharu, dengan harga semahal RM299? Itu baru harga Standard Edition. Belum lagi harga Deluxe Edition iaitu RM339.
Apa pun ciri baharu Naughty Dog cuba angkat dalam promosinya, The Last of Us Part I secara asasnya tetaplah game yang sama dengan game yang mereka pertama kali lancarkan pada 2013 itu.
Secara peribadi, penulis tidak akan menghabiskan RM299 untuk menikmatinya semula hanya kerana grafik yang lebih baik serta fungsi DualSense (yang penulis tak gunakan pun). The Last of Us Remastered (PS4), bahkan The Last of Us (PS3) sudah pun memiliki magis grafiknya yang tersendiri.
Walaupun secara teknikalnya, visual yang disajikan dalam remake ini jauh lebih baik, biarlah memori bermain The Last of Us dengan grafik yang asal itu menjadi kenangan yang tiada galang ganti.
Pengalaman ini samalah seperti menonton filem-filem P. Ramlee. Walau ia hanya dalam visual hitam putih, pengalaman menonton gambar yang kadangkala tidak berapa jelas itulah merupakan sebahagian daripada nikmat tontonan itu.
Tujuan Sebenar

Ketika Sony mengumumkan remake ini, soalan pertama yang terus terlintas dalam fikiran adalah: The Last of Us baru sahaja berusia 9 tahun, mengapa dah nak remake? Game-game lain selalunya mengambil sekurang-kurangnya 15 atau 20 tahun untuk di-remake.
Sony telah mengumumkan yang The Last of Us Part I ini akan dilancarkan ke PS5 pada 2 September ini, manakala ia akan turut dilancarkan ke PC pada suatu tarikh yang masih belum diumumkan.
Penulis berpendapat yang inilah tujuan sebenar mereka membangunkan The Last of Us Part I ini dari ground-up — iaitu untuk melancarkan The Last of Us buat julung kalinya ke platform PC.
Seperti yang kita semua tahu, beberapa tahun belakangan ini Sony begitu rancak melancarkan game-game mereka ke PC. Dan sudah tentu mereka merancang untuk membawakan antara game terbaik mereka ke platform tersebut.
Oleh itu, sebelum melancarkan remake ini ke PC, mereka mahu para pemain PlayStation ‘merasa’ terlebih dulu. Penulis menjangkakan impak pelancaran remake ini di PS5 tidaklah terlalu besar kerana kebanyakan daripada peminat tegar PlayStation tentunya pernah bermain game pertamanya dan pastinya akan berfikir dua kali untuk membelinya sekali lagi.
Sasaran sebenar Sony tentunya untuk menghadiahkan game ini kepada para pemain PC, dan impaknya tentu jauh lebih besar kelak.
Keputusan – BOLEH BELI or BOLEH BLAH!?

Game ini pastinya adalah BOLEH BELI untuk pemain yang pertama kali ingin bermain The Last of Us. Tiada versi yang lebih baik untuk merasai salah satu game terbaik sepanjang zaman ini selain bermain dalam versi remake PS5 ini. Apatah lagi, DLC Left Behind turut disertakan sekali.
Peminat tegar PlayStation yang membuat koleksi dari game pertama The Last of Us (PS3) dan The Last of Us Remastered (PS4) juga semestinya tidak mahu ketinggalan untuk mengumpulkan The Last of Us Part I di PS5. Game ini tentunya BOLEH BELI untuk pemain yang sudah menjadikan tradisi bermain setiap versi The Last of Us kerana pengalaman grafik yang akan disajikan dalam remake akan memberi satu kelainan yang cukup besar.
Namun, kepada pemain kasual yang sudah pernah bermain mana-mana versi The Last of Us sebelum ini, berfikirlah panjang dulu sebelum membuat keputusan. Game ini mungkin BOLEH BLAH kerana RM299 bukanlah satu nilai yang kecil untuk sebuah game yang secara asasnya adalah sama.
+ Grafik memukau+ Fungsi DualSense+ Jalan cerita tetap sama+ Ada DLC Left Behind
– Harga terlalu mahal– Terlalu awal untuk remake


Suka Duka Demo: eFootball PES 2020 – Jatuh Cinta Dengan Sudut Kamera Serba Baharu

Pada 30 Julai lalu, Konami telahpun mengeluarkan versi demo untuk eFootball PES 2020, dan boleh dimainkan kini di PC, PS4 dan Xbox One.
Versi demo ini membawakan 13 pasukan untuk dicuba, iaitu Barcelona, Arsenal, Manchester United, Bayern Munich, Juventus, Palmeiras, Flamengo, Corinthians, Vasco da Gama, Boca Juniors, River Plate, Universidad de Chile, dan Colo-Colo. Selain Kick-Off (offline), Quickmatch (online) serta Edit Mode (untuk mencuba memasukkan patch) dibawakan dalam versi demo ini.
Kami dahpun mencuba versi demo PES 2020, jadi jom baca apa pandangan pertama kami tentang versi ini.
Sudut Kamera Baru

Kalau kita menonton sahaja gameplay PES 2020 (belum cuba main), kita akan lihat bahawa perubahan paling ketara yang dibawakan ialah pandangan kamera semasa di atas padang, yang mana sudut kamera default untuk PES 2020 ialah ‘Stadium’ — satu pandangan kamera serba baharu. Seperti yang kami katakan sebelum ini semasa mencuba demo PES 2020 di Singapura, kelebihan sudut kamera ini adalah lebih mirip kepada perlawanan bola sepak sebenar yang selalu kita tonton di kaca televisyen.
Rata-rata pemain yang telah mencuba sudut baharu ini bersependapat kesukaran untuk membiasakan diri terutama ketika membuat perangkap offside dan bagi pemain yang menggunakan teknik sepakan advance, sukar untuk mendapatkan sudut yang jitu ketika percubaan ke arah gol.
Walau bagaimanapun, sudut kamera ini boleh diumpamakan seperti tak kenal maka tak cinta. 2, 3 perlawanan pertama sememangnya membuatkan kita ‘benci’ kepada pandangan baru ini, tetapi setelah meluangkan lebih masa bermain dengannya, kita akan mula sukakannya.
Ia merupakan satu pandangan kamera yang memberikan satu kelainan yang menyegarkan. Pada mulanya memang sukar, namun selepas sudah tahu bagaimana untuk mengarahkan gerakan dan sepakan, pastinya keseronokan itu akan mula muncul. Ia satu kelainan yang bagi penulis sesuatu yang perlu dalam memperbaharui pengalaman bermain game bola sepak yang mungkin semakin lama semakin ‘letih’ kerana dikeluarkan pada setiap tahun.
Menggelecek Dengan Lebih Selesa

Pada pendapat penulis, perkara paling pertama yang perlu dititikberatkan dalam siri game bola sepak yang dikeluarkan pada setia tahun ialah gameplay di atas padang. Kandungan-kandungan lain boleh jatuh nombor dua, tiga dan seterusnya. Dan semestinya, pada saban tahun, PES tidak pernah ketinggalan dalam menampilkan perbezaan terhadap gameplay di atas padang.
Gameplay yang paling terasa bezanya ialah menggelecek. Untuk PES 2020, tempo pergerakan menggelecek mungkin terasa lebih perlahan, namun pemain terasa lebih bebas melakukan gelecekan-gelecekan yang diigini kerana pergerakannya lebih lembut dan lebih sensitif.
Hantaran Bijak
Melakukan hantaran (passing) juga mempunyai sedikit perbezaan. Setiap tahun, Konami akan cuba untuk mengurangkan keupayaan untuk melakukan hantaran-hantaran ping-pong — dan ia semakin ditambahbaik dalam PES 2020. Pemain kini akan cuba memperlahankan tempo permainan yang sememangnya sudahpun perlahan, untuk membuat hantaran-hantaran yang lebih bijak dan licik berbanding hantaran pantas ping-pong.
Anchoring

Seperti yang telah kami sebutkan sebelum ini, untuk tatapan formasi, tidak banyak perubahan di edisi kali ini. Untuk Advance Instructions, satu penambahan pilihan untuk serangan iaitu Anchoring. Pilihan ini membolehkan seorang pemain dikunci supaya tidak lari dari posisi asal, terutama bagi yang memilih serangan secara Flexible.
Kesimpulan

Apa yang boleh disimpulkan, tidak banyak yang mampu kita ulas dalam versi demo. Secara kasarnya, kita hanya dapat mencuba gameplay di atas padang serba sedikit. Penulis cuma berharap agar Konami dapat menyajikan beberapa kejutan lain semasa pelancaran penuh game ini kelak, seperti lebih banyak kandungan tambahan, penambahbaikan gamemode, serta permainan online yang lebih stabil.
Maka, untuk mengetahui sama ada PES 2020 nanti Boleh Beli or Boleh Blah!?, kena tunggulah review penuh kami nanti.

[IKLAN]
Berminat nak dapatkan PES 2020? Korang boleh hubungi PES Malaysia untuk pre-order dengan letakkan deposit dulu sebanyak RM50. Paling penting, dapat servis yang mantap & semestinya PES 2020 versi R3 (Asia)!